YE SSAAWA! Kyaddaki amaggye gavuddeyo ku kya Gen. Kayihura okudda mu bigere bya Gen. Muhoozi okudduumira amaggye - Galaxy FM 100.2YE SSAAWA! Kyaddaki amaggye gavuddeyo ku kya Gen. Kayihura okudda mu bigere bya Gen. Muhoozi okudduumira amaggye - Galaxy FM 100.2\nKyaddaki amaggye gavuddeyo ku bya General Kale Kayihura okuweebwa eky’okuddumira mu ggwanga lino okudda mu bigere bya Gen. David Muhoozi.\nSabiiti eno, Ssentebbe w’ekibiina ki National Resistance Movement (NRM) era omukulembeze w’eggwanga lino Yoweri Kaguta Museveni yafulumiza ‘List’ ya Kabinenti.\nMu Kabinenti, omudduumizi w’amaggye Gen. Muhoozi yaweereddwa ekya Minisita omubeezi ow’ensonga z’omunda mu ggwanga.\nAbamu ku bannabyabufuzi bagamba nti Pulezidenti Museveni okuwa Gen Muhoozi obwa Minisita, kabonero akalaga nti essaawa yonna agenda kumuggya mu maggye, obuduumizi bw’eggye abuwe omuntu omulala.\nMu kiseera kino, Gen. Muhoozi y’omu ku babaka ba Palamenti abakikirira amaggye mu Palamenti.\nOluvanyuma lwa Pulezidenti Museveni okulonda Gen. Muhoozi ku bwa Minisita, abamu ku bannayuganda batandikiddewo okutambuza ebigambo ku mikutu migatta bantu nti Gen. Kayihura alondeddwa okudda mu bigere bya Gen. Muhoozi.\nWabula omwogezi w’amaggye mu ggwanga Brig Gen. Flavia Byekwaso asabye bannayuganda okukomya okupapira ebigambo era ensonga z’aba Gen balina kuzirekera ba Gen.\nAte bannakibiina ki Forum for Democratic Change (FDC) bakangudde ku ddoboozi ku ky’omukulembeze w’eggwanga lino Yoweri Kaguta Museveni okulonda amyuka Pulezidenti w’ekibiina kyabwe Owek. Joyce Naboosa Ssebugwawo, nga Minisita omubeezi ow’amawulire, Tekinologye ssaako n’okulungamya eggwanga.\nOkusinzira ku Pulezidenti w’ekibiina Patrick Oboi Amuriat, Owek Ssebugwawo akkiriza ekifo ekyamuwereddwa era yakkiriza nga tewali kwebuuza ku kibiina wadde okukitegezaako.\nAmuriat agamba nti Owek Ssebugwawo okwegatta ku NRM okutambuza emirimu, kabonero akalaga nti amenye sseemateeka wa FDC akawayiro 12 era kiraga nti avudde mu kibiina.\nMungeri y’emu agamba nti newankubadde Owek Ssebugwawo, aweereza ekibiina, emyaka egisukka 20, okuva mu kibiina, FDC esigadde y’amaanyi.\nAmuriat, asuubiza okulonda agenda okudda mu bigere bya Owek Ssebugwawo, akola nga amyuka Pulezidenti w’ekibiina ki FDC mu bbanga lya sabiiti 2 zokka.\nMu kiseera kino nga bangi ku ba FDC, bakyebuuza ekyasindikiriza Owek Ssebugwawo okwegatta ku Muzeeyi Museveni okutambuza emirimu wabula Amuriat asobodde okweyambisa omukutu ogwa Face Book okusaba bannakibiina, obutagezaako wadde kulumbagana Owek Ssebugwawo wabula okumwagaliza emirembe mu Gavumenti gy’agenda okutambuza emirimu.\nAUDIO! Ssemaka atemye omulanga lwa mukyala we kumulemesa kugikwatako mu kiro, amutemye ejjambiya


KIWEDDE! Kyaddaki Dr. Kizza Besigye alangiridde omuntu gw’agenda okuwagira ku bwa Pulezidenti mu 2021, asabye bannayuganda okumulonda – The Bridge Uganda\nMunnakibiina kya FDC Dr. Kizza Besigye alangiridde nti ye mwetegefu okuwagira omuntu yenna okuva ku ludda oluvuganya Gavumenti singa alaga nti mwetegefu okutambulira ku mulamwa gw’okuleeta enkyukakyuka mu ggwanga.\nDr. Kizza Besigye yalangiridde nti 2021 tagenda kuddamu kwesimbawo ku bwa Pulezidenti bwa Uganda oluvanyuma lw’okuvuganya Pulezidenti Yoweri Kaguta Museveni emirundi 4.\nBwe yabadde ayogerako eri bannakibiina ku Lwokusatu, yasabye FDC okuleeta omuntu akulemberamu Pulani A nti ye agenda kulembera Pulani B okuleeta enkyukakyuka mu ggwanga.\nMu kiseera kino, FDC erina abantu babiri (2) abavudde okukwatira ekibiina bendera ku bwa Pulezidenti bwa Uganda mu kulonda kwa 2021 okuli Pulezidenti w’ekibiina Patrick Oboi Amuriat ne ssentebe w’ekibiina Wasswa Birigwa.\nWabula Besigye agamba nti wadde tagenda kwesimbawo mu 2021, akyali mu byabufuzi okutuusa nga Uganda efunye enkyukakyuka mu bukulembeze.\nBesigye agamba nti wadde abantu bangi abegwanyiza entebe y’obwa Pulezidenti, omuntu yekka gw’agenda okuwagira mu 2021, alina okulaga nti mwetegefu okununula eggwanga okuva mu busibe n’okulaga nti alina obusobozi okugatta bannayuganda.


Omanya otya nga munno amaze? - The Bed Room Teacher\nOmanya otya nga munno amaze?\nNdudde nga mbannyonyola ku kumalamu akagoba mu bakyala.\nWabula abasajja bangi bampandikidde nga baagala okutegeera engeri gye bamanyaamu nti bannaabwe batuuse ku ntikko y´omukwano. Ekituufu kiri nti kumpi buli mukyala yali alimbyeko nti atuuse ku ntikko naye nga ddala tamaze. Kino kitegeeza nti abakyala bangi abalimba nti bamaze naye nga tebamaze.\nAbakyala bangi bagamba nti tebamala era bakalu mu mbugo. Bw´obeera omukalu tosobola kumala. Abakyala balimba abasajja nti bamaze olwokuba n´abasajja bangi tebamanyi omukazi amaze bw´abeera.\nEkirala, abasajja abasinga tebamanyi mibiri gya bakyala baabwe era n´empuliziganya y´emibiri gyabwe teriiwo.Olw´okuba abasajja tebafaayo, abakyala bakozesa akakisa kano okubalimba nti bamaze basobole okubejjako naddala abafumbo.\nLwaki abakazi balimba abasajja nti bamaze?\nEkibakozesa kino kwe kutaasa obufumbo n´omukwano gwabwe. Abakyala balina endowooza nti ssinga tebamala, kitegeeza nti ssi bakyala balungi era tebasaana kubeera mu bufumbo. Abalala balowooza nti ssinga tebalimba nti bamaze, abasajja bayinza okubakyawa.\nEkirala baagala okulaga abasajja nti basanyuse. Kizibu omukazi okwatulira omusajja nti simaze. Kino batya okukikola kuba bamanyi nti buvunaanyizibwa bwabwe okusanyusa omusajja.\nOlwo omanya otya nti omukyala amaze?\nOmukyala yenna okumala alina okufuna obwagazi. Okufuna obwagazi kitegeeza nti alina okuleeta amazzi.\nKyokka ekirala, abaami bangi kye batamanyi nti omukyala bw´afuna obwagazi, ebitundu by´ekyama biyitamu omusaayi ne bikaluba mpozzi nga bwe wandirabye omusajja bw´ayima.\nOkumala kubeera kutya?\nMu kumala, omusaayi gweyongera mu binywa ebyotooloola obukyala ssaako n´abalongo bennyini. Olwo ebitundu bino byeyongera okugejja oba okuzimba. Omukyala akyusa engeri gy´assaamu ng´assiza kumukumu ssaako n´okufukumuka akatuuyo. Ebisenge by´obukyala bibuguma ne bigaziwa nga bwe bifunda. Olwo n´amazzi geeyongera mu bukyala era agamu ne gatandika n´okufuluma. Omubiri gw´omukyala guyinza okukankana(nga vibrator ya Nokia) naddala ebitundu ebiriraanye ebisambi. Naye jjukira nti buli mukyala anaamala alina kusooka kufuna bwagazi. Kino kitegeeza nti omukyala afunye obwagazi asobolera ddala bulungi okumalamu akagoba.\nEngeri endala gy osobola okumanyaamu nti omukyala amaze ya kumukwata ku balongo nga mwakamaliriza emikolo.\nBw´aba amaze bulungi, tasobola kukukkiriza kubakwatako kuba abalongo bano baba balimu ennyonyoogeze nnyingi nnyo mu kiseera ekyo. (Obuzibu obulimu nti olwokuba mmaze okukiwandiikako, abakyala bangi bagenda kubuzaabuza bagaane babbaabwe okubakwatako mu kiseera ekyo yadde nga babadde tebamaze).\nNewankubadde abakyala bangi bamanyisa abaami baabwe nti bamaze mu kukola amaloboozi ag´enjawulo, amaloboozi omukyala g´afulumya ng´amaze ga njawulo nnyo kuba gajja naye tategedde n´olwekyo osobola okugaawulamu.\nAmatuufu omukyala ebigambo aba tabirinaako buyinza era amala googera.\nEkirala, omukyala bw´amala afuuka wa njawulo nnyo. Afuna essanyu naye ly´atamanyi gye livudde, buli ky´akola kimwanguyira sso n´omubiri gukkakkana.\nDoozi y´okumala emu eyamba omukyala okwewala endwadde era abakyala abatuuka ku ntikko y´omukwano babeera basanyufu.


Famire z'abattiddwa mu kwekalakaasa biibino bye baagala Museveni abakolere\nPULEZIDENTI Museveni yayogedde eri eggwanga ku kwekalakaasa okwaliwo nga November 18 ne 19 nga kwaddirira okukwata Robert Kyagulanyi Ssentamu bwe yali e Luuka mu Busoga. Pulezidenti yalaze omuwendo gw'abantu abattibwa mu butongole baali 54.\nKyokka abattibwa nga tebaali mu kwekalakaasa bali 22 nga bano Gavumenti egenda kuliyirira famire zaabwe. Abasasi ba Bukedde boogedde ne famire z'abantu bano ne balaga bye baagala Museveni abakolere bwe bati;\nTWAGAL A GAVUMENTI ETWETONDERE\nOMUSOMESA John Kitobe 71, yali abeera mu Naalya Housing Estate amasasi gaamusanga ku kizimbe kya Mabirizi Complex okusisinkana bannamateeka be.\nMutabani we Michael Mwebaze yategeezezza nti, nga ffamire baagala Gavumenti esooke ebeetondere ate eky'okugamba nti, egenda kubaliyirira, y'emanyi ssente z'egenda okubawa kubanga teri ssente zisobola kugula bulamu bwa muntu "Muzeeyi yalina obuvunaanyizibwa bungi ate bagenze okumutta yali yawummula ng'akola bibye", Mwebaze bwe yategeezezza.\nOmugenzi yakolerako mu bifo ebyenjawulo nga yali musomesa mu ttendekero Uganda Managment Institute (UMI), Agricultural Enterprises Ltd. omusomesa mu Makerere yunivasite era yakulirako ebyensimbi mu Uganda Red Cross .( Bya Moses Lemisa)\n‘BANZIMBIRE ENNYUMBA NKULIZEEMU ABAZZUKULU'\nJALIYA Namakula maama wa Juma Ssendagire 27, eyakubiddwa amasasi e Kyebando, atandise okubonaabona oluvannyuma lwa mutabani we okufa nga kati landiroodi amugoba mu nnyumba gy'abadde amupangisiza.\nNamakula agamba nti Ssendagire y'abadde amusasulira ennyumba 100,000/- buli mwezi mu Nsooba e Kyebando. "Nnannyini nnyumba olwategedde nti abadde agipangisa attiddwa ammanja emyezi esatu mu maaso", Namakula bw'agamba.\nSsendagire abadde akolera mu katale ka Semiguwa ku Kaleerwe amasasi gaamukutte mu lubuto ebyenda ne biyiika bwe yali ava okulaba nnyina Namakula e Kyebando ng'adda ewuwe e Kanyanya.\nNamakula agamba nti, mu kiseera kino yeeraliikirira olwa bakazi ba Ssendagire abasatu be yaleka okumusuulira abaana abawera bataano kubanga bakyali bawala bato abalina aokutandika obulamu obupya.\n"Abakazi abo y'abadde abapangisiza era basigadde mu bbanga. "Yadde Pulezidenti Museveni agamba nti, agenda kutuliyirira naye tewali ky'ayinza kukola kisinga bulamu bwa mutabani wange kubanga mbadde mulinamu essuubi ddene.\nNjagala gavumenti engulire ekifo enzimbiremu ennyumba mwe nsobola okukuliza bazzukulu bange. Bonna bakyali bato nga balina okulya, okwambala, okusoma gattako obujjanjabi", Namakula bwe yasabye.\nAbaana bano okuva kitaabwe lwe yattibwa baazira emmere era bayongobevu. Tetulina buyambi bwonna bwe twali tufunye okuva mu Gavumenti wadde poliisi okututuukirira ng'eriko ky'ebuuza. Wabula twali munnaku ate ne batusaba ssente okusobola okutuwa omulambo gwe baali balemedde mu ggwanika .\nBabadde balina okunnongoosa eddookooli nga byonna bitunuulidde Ssendagire.\nEBY'OKULIYIRIRA SAAGALA KUBIWULIRA - NNAMWANDU\nNNAMWANDU wa ssentebe e Luweero eyattibwa ng'akkakkanya abaali beekalakaasa agambye nti okuliyirira abattirwa abaabwe baliyirirwe, tekiyinza kwenkana bulamu obwagenda.\nRegina Nansubuga eyasangiddwa mu makaage e Kasaala yagambye nti bba Richard Mutyaba 42, yattibwa agenze okukkakkanya abeekalakaasi era ne bwe bagamba okumuliyirira tebayinza kwenkana bye yandikoze nga mulamu.\nMutyaba yali ssentebe w'ekyalo Kasaala mu ggombolola ya Luweero era nga ye yali Ssaabakristu w'ekigo kya Kasaala.\nNansubuga yagambye nti, "Kye mmanyi okuliyirira kitegeeza kuzzaawo kintu\nekyayonoonebwa naye obulamu tebuzzikawo era teri muwendo gw'obugeraageranya sso ng'oli okumuliyirira tekitegeeza kukola mugenzi by'abadde akola n'enteekateeka z'abadde nazo eri amakaage era ebyo gavumenti tebisobola."\nYagambye nti eby'okuliyirira tayagala na kubiwulira kuba akyalina ennaku ku mutima ey'okuviibwako bba mu ngeri ey'entiisa n'abantu abalala abakyagenda mu maaso n'okutirimbulwa n'okutulugunyizibwa n'agamba byonna yabirekedde Katonda kuba y'ayinza byonna. ( Bya Sarah Zawedde)


Bukedde Online - Uganda erondeddwa okutegeka empaka za Afrika ez'okubaka\nTtiimu y'ebikonde egenze Tanzania mu za Bingwa wa Mabingwa\nPolice ewangudde empaka Korean Ambassadors...\nUganda y’erondeddwa okutegeka empaka z’okubaka ez’amawanga ga Africa omwaka ogujja.\nOmukungu okuva mu kibiina kya International Netball Federation Joan Smit ng'atongoza Uganda okutegeka empaka za Africa Chamopinshios mu 2017. Abadde Lugogo n'abakungu ba NCS David katende (ku kkono) ne Anet Aryek akulira ekibiina kya Uganda Netball Federation Dec 7 2-16. (ekif: Silvano Kibuuka)\nEkibiina kya International Netball Federation kikakasizza bino ng’empaka zaakubeera mu Kampala nga June 22-27.\nOmukungu w’ekibiina kino, Joan Smit y’ategeezezza bwati oluvanyuma lw’enteseganya n’abakungu ba Uganda abatali bamu okuli aba minsitule y’ebyenjigiriza n’emizannyo, aba Uganda Netball Federation n’abalala ku kutegeka empaka zino.\nSmit asiimye Uganda n’agamba nti emu ku nkizo gy’erina ku mawanga amalala mu nsi yonna y’engeri gy’egabiramu abagenyi viza mu bwangu ku yintaneti.\nAgambye nti era okutumbula omutindo gwa Netball mu ggwanga aba INF bagenda kuwa Uganda omusomo gw’eddaala erya waggulu okubangula abatendesi.\nOmukungu ono era akyalidde kkampuni ya New Vision okusiima olw’akatabo akakwata ku Netball ke baafulumya nga kawaana ttiimu ya Uganda n’okulaga olugendo lwa Uganda lwe yayitamu okutuuka okugenda mu mpaka za World Cup mu Australia omwaka oguwedde.\nAbayimbi bongeddeyo ebivvulu olwokukungubagira Radio\nManeja wa Spice Diana oba akola emirimu emeka?


Bukedde Online - Engeri gy’oyambala engoye ezikoleddwa mu ‘leather’ n’onyuma\nEngeri gy’oyambala engoye ezikoleddwa mu ‘leather’ n’onyuma\nYiino ekkooti esasula emisaala gy’abasomesa...\nEngoye okuli ffeesi z’abantu zinkolera ennaku...\nMATIIRIYO ya leather y’emu ku zisinga okulaga ebbeeyi era nga buli kintu ekigikolebwamu nakyo kitwalibwa okubeera nga kya bbeeyi.\nNansamba mu ngoye za ‘leather ze yettanira.\nEngoye ezikoleddwa mu matiiriyo eno nazo ziba za bbeeyi era nga okwawukanako n’engoye endala, engoye zino teziggwa ku mulembe.\nSybella Nansamba owa Ella Faces ono nga mwolesi wa misono era ng’ayooyoota ffeesi agamba nti omuntu ategeera era ayagala ennyo omulembe yandibadde afaayo okulaba nga yeefunirayo olugoye lwa ‘leather’ gamba ng’empale, akakooti, ensawo oba bbulawuzi. Agamba nti matiiriyo eno nnungi kubanga;\n1 Lulaga ebbeeyi. Kizibu okwambala olugoye lw’ekika kino ne bakuyisaamu amaaso kubanga lulaga ebbeeyi era ne bw’oba olutobese n’olugoye olutali lwa bbeeyi ya waggulu abakulaba balaba ng’oyambadde eby’ebbeeyi ennene.\n2 Obugumu n’obuwangaazi. Engoye ezikoleddwa mu matiiriyo ya ‘leather’ ziba ngumu era nga mpangaazi okusinga ku matiiriyo endala. Wabula oteekeddwa okwekkaanya obutagula ‘leather’ wa bicupuli kubanga ono ayanguwa okwonooneka.\n3 Matiiriyo ya ‘leather’ teva ku mulembe, era buli lw’ogyambalira ekulaga nti ebyokwambala obitegeera bulungi.\nENGOYE ZA ‘LEATHER’ OZAMBALA DDI\nSi buli kiseera nti osobola okwambala olugoye lwa matiiriyo ya ‘leather’. Nansamba agamba nti engoye zino ziba nzito nnyo era nga zirina ebbugumu lingi.\nNoolwekyo, ssinga omuntu abeera asazeewo okulwambala okugeza nga akakooti, kyandibadde kirungi n’akambala mu biseera ebitali bya bbugumu gamba nga mu nkuba oba akawungeezi okwewala ebbugumu okukuyitirirako.\nENDABIRIRA Y’ENGOYE ZA LEATHER\nOkwawukana ku ngoye endala, matiiriyo ya ‘leather’ eyozebwa mu ngeri ya njawulo. Tolukunya osiimuulako busiimuuzi n’akagoye akaweweevu okwewala okuzikalabula n’okuzivungavunga ekiyinza okulwonoona.\nEkirala tolina kululwisa mu musana ng’olwanise kuba omusana gulunafuya n’ekivaamu kuyulika.\nBw’oba osazeewo okugolola olugoye olukoleddwa mu matiiriyo ya ‘leather’, kakasa ng’omuliro gwa ppaasi gy’okozesa mutono ddala okwewala okulwokya kubanga matiiriyo ey’ekika kino ewulira mangu omuliro.


Yobu 33 Endagaano Enkadde nʼEndagaano Empya (LCB)\n33 “Kaakano ggwe Yobu, wuliriza ebigambo byange:\n3 Ebigambo byange biva mu mutima omulongoofu;\n4 Omwoyo wa Katonda ye yankola,\n5 Onnyanukule nno bw’oba osobola,\n6 Laba, nange ndi ggwe mu maaso ga Katonda.\n7 Tobaako ky’otya,\n9 Ndi mulongoofu sirina kibi,\n10 Kyokka Katonda anteekako omusango,\n11 Asiba ebigere byange mu nvuba,\n12 “Naye leka nkubuulire, mu kino toli mutuufu.\n13 Lwaki omwemulugunyiza nti,\n14 Kubanga Katonda ayogerera mu ngeri emu, n’awalala n’ayogerera mu ngeri endala,\n16 aggula amatu g’abantu,\n18 aziyize emmeeme ye okukka mu bunnya,\n19 “Omuntu ayinza okubonerezebwa, olumbe ne lumulumira ku kitanda kye,\n20 obulamu bwe ne bwetamira ddala emmere,\n21 Omubiri gwe gugwako ku magumba,\n22 emmeeme ye n’esembera kumpi n’obunnya;\n23 Singa wabaawo malayika ku ludda lwe,\n24 yandimukwatiddwa ekisa n’amugamba nti,\n25 omubiri gwe guzzibwa buggya ng’ogw’omwana omuwere,\n26 Omuntu asaba Katonda, Katonda n’amukwatirwa ekisa.\n27 Awo omuntu n’akomawo eri abantu n’abagamba nti,\n28 Yanunula emmeeme yange n’amponya okukka mu bunnya;\n29 “Bw’atyo Katonda bw’akola omuntu\n30 okuzza emmeeme ye ng’agiggya emagombe,\n33 Bwe kitaba kityo, mpuliriza;


Bukedde Online - Omukazi asse abaana be 2 n'owa Muganda we\nOmukazi asse abaana be 2 n'owa Muganda we\nAbakyala abakaayanira omwana balumbye poliisi ebataawulize\nLaba engeri Omulema gye yamezze abalamu b...\nTumukunde, eyasse abaana e Bikoni mu Rakai mu katono y'omu ku baana abattiddwa mu ssabo\nJJAJJA Wasswa yasoose kwekeja nga bw’abuuza nti: Muzzukulu otuuse? Ng’akabonero k’okulaga amaanyi, yalagidde abaaleese omulwadde bamuleke yeetaaye mu ‘mbuga ya Bajjajja” (essabo) bamukoleko atereere! Wakati ng’okusawula kugenda mu maaso, omulwadde yatabuse n’akuba buli eyabaddewo nga n’Omusamize amutwaliddemu era bwe baabunye emiwabo, omulwadde kwe kukwata akakumbi n’akuba abaana babiri abaabadde bazazikiddwa mu ssabo n’abattirawo.\nOmulwadde yatandise mpolampola okutabuka era Jjajja Wasswa n’agumya abaabadde mu ssabo nti, “Jjajja Kiwanukaka atandise okukola” wabula embeera yamuvudde mu ngalo. Yakoowodde emmandwa ne ziremera mu Bizinga era bwe yalabye embeera etegeeza kufiirwa bulamu, ne yeemulula olutalo n’alulekera abakongozzi be ababiri.\nOlwo omulwadde Medrine Tumukunde 28, yabadde takyasalikako musale, ng’akuba buli amusala mu maaso. Mu ngeri etakkirizika, Medrine yayuuyizza abakongozzi bombi n’abakanyuga eri.\nOmu ku bakongozzi yalemeddeko ng’ayagala asibe omukazi ono emiguwa, wabula omukongozzi olwamugudde mu bulago n’abolooga yatandise kulwana kwesimattula ku mukazi n’afubuttuka nga tatunula na mabega.\nAbalwadde abalala abaabaddewo nabo baasaasaanye mu nsiko eriraanye amasabo. Essabo lino eriri e Bikoni mu muluka gw’e Kyanika mu ggombolola y’e Kabira mu Rakai lyabunye omusaayi gw’abaana ababiri; Florence Nankunda ow’emyezi esatu, ne Deogratius Ndyanabo ow’emyezi omwenda.\nMedrine y’azaala Nankunda ate Ndyanabo azaalibwa muganda wa Medrine ayitibwa Evaas Korugyendo. Korugyendo ye yakulembeddemu Medrine okumutwala mu ssabo lya Jjajja John Wasswa (abamu bamuyita Hajji) gw’aludde ng’awulira nti mukugu mu kukola ku bantu abafunye ekizibu ku mitwe.\nBaavudde ku kyalo Kikondere mu muluka gwe Nakasenyi mu disitulikiti y’e Ssembabule ne boolekera essabo lya Wasswa e Rakai era bombi baagenze n’abaana baabwe ababadde bakyayonka.\nENGERI OMUKAZI GYE YASSE ABAANA MU SSA BO\nKorugyendo yattottodde ebyabadde mu ssabo n’engeri Medrine gye yatabuse wakati mu nsaasi n’ennyimba za Balubaale ezaabadde ziyimbibwa. Yannyonnyodde nti: Muganda wange twamututte tali mu mbeera mbi era ffenna twewuunyizza engeri gye yatabuseemu n’afuna amaanyi agakuba abasajja bonna.\nMu kudduka, buli omu yakutte lirye ate Medrine teyakomye awo wabula olutalo yalufulumizza ebweru w’essabo n’atandika okugoba abaabadde bateekateeka okumutaayiza bamukwata. Kigambibwa nti ebweru gye yalonze akakumbi ke yayingidde nako essabo, olwo n’atandika okukakuba abaana ku mitwe. Abaana baakabyeemu gumu, omukka ne gubula ne bassa ogw’enkomerero.\nWasswa, nnannyini ssabo, gye battidde abaana.\nAbakongozzi baakunze abatuuze ku kyalo ne bajjira mu kibinja ne bataayiza Medrine ne bamukwata ne bamusiba ku miguwa, wabula okutuuka ku baana nga baafudde dda. Omusaayi gwabadde gukulukuta okuva mu buli mutwe gwa mwana, okusaasaanira obuliri ne baabadde beebase ku ludda olumu olw’essabo.\nPoliisi y’e Kyotera yategeezeddwa era ng’ekulemberwa Apollo Kibuuka yasitukiddemu n’egenda ku masabo n’ekwata Wasswa kyokka abakongozzi beemuludde ne babulawo. Medrine naye yakwatiddwa n’atwalibwa ku poliisi y’e Kyotera gye baamuggye okumutwala e Masaka bamutwale mu basawo b’emitwe bamukebere okuzuula ekyamutuuseeko.\nKibuuka yagambye nti batandise okunoonyereza ku Wasswa okuzuula oba waabaddewo obulagajjavu obwakoleddwa obwavuddeko okufa kw’abaana era bagguddewo fayiro CRB 189/2016. Oluvannyuma baamusindise ku poliisi e Masaka gy’akuumirwa era omwogezi wa poliisi mu ttundutundu ly’e Masaka Iddi Ibin Ssenkumbi yagambye nti oluvannyuma lw’okwekebejja emirambo, baagiwadde abooluganda ne bagitwala okuziikibwa.\nAbaana baaziikiddwa e Ssembabule wakati mu miranga n’okwaziirana. Bataata b’abaana ebigambo byabaweddeko era obwedda bali mu mazigaNANNYINI SSA BO BY’ANNYONNYOLA: Wasswa ng’atuusiddwa ku poliisi yeewozezzaako nti: Mmaze emyaka 25 nga nsawula, naye kino tekituukangako mu ssabo lyange! Yayongedde okunnyonnyola nti: Kituufu omukyala abadde mulwadde wange. Baamundeetera ng’atabuse omutwe ne ntandika okumulako, okukwata empewo ezibadde zimutawaanya.\nKyokka we yattidde abaana saabaddewo. Baamubuuzizza gye yabadde alaze n’abategeeza nti yabadde agenze kunoga ddagala; olwo kwe kumubuuza oba eddagala alinoga kiro, n’ayanukula nti gye yabadde alikimye waabadde wala nnyo obudde ne bumuzibirako eyo.\nYagambye nti obulwadde obuluma Medrine bubadde bumumazeeko omwezi mulamba era bamumuleetera nga bamutegeezezza nti alina empewo ezimutawaanya.Dr. Charles Kasozi, eyakolerako e Butabika era nga kati ali Mulago yagambye nti ekizibu kino kiva ku bulwadde obukwata ku bwongo era kimu ku bika by’obulwadde obumanyiddwa ennyo ng’Ensimbu.\nYannyonnyodde nti: Obulwadde bw’Ensimbu bulimu ebika ebiwera era ekimu ku bbyo tekisuula bantu bigwo, wabula kikwata ku bwongo era omulwadde bw’atafuna bujjanjabi butuufu asobola okutabukira ddala omutwe.\nEkika ky’obulwadde kino nga tekinnakula, omuntu asobola okubeera omulamu obulungi n’akola ebintu ebikulowoozesa nti talina mutawaana, kyokka bwe bumutabukira acankalana n’afuuka ng’omulalu era n’akola ebintu ebitakkirizika, ng’okutta abaana be. Dr. Kasozi yagambye nti obulwadde buno butambulira mu musaayi n’awabula abaliyita eddogo nti bakola nsobi kubanga bakyamya abantu ne babaggya mu malwaliro gye bandifunidde eddagala ettuufu, ne babazza mu masabo era abamu bamaliriza bafuniddeyo ebizibu omuli n’okufuukira ddala abalalu.


Bukedde Online - Ebiyamba omuwala azaddeko okusigala ng’alabika bulungi\nEbiyamba omuwala azaddeko okusigala ng’alabika bulungi\nEngeri omuwala gye yeerabirira n'atafuma...\nABAWALA abamu bw’amala okuzaala eby’okwefaako ng’abiviirako ddala. Osanga omuwala ow’emyaka 20 ng’alina omwana omu wabula ng’afaanana ow’emyaka 40.\nLillian Nanyonga 30, ow’e Nansana alina abaana babiri wabula bw’omulaba oyinza okulowooza nti muwala muto eyaakava mu ssomero. Yannyonnyodde LAWRENCE MUKASA engeri gye yeerabiriramu n’asala emyaka.\nENGOYE Olw’okuba saagala kulabika ng’omukadde, neewala okwambala engoye ezitankwata mubiri. Nettanira obuteeteeyi, ‘jump suit’ ne sikaati ezinkwata omubiri.\nBino sibigula bbeeyi nnene kuba mmanyi kye njagala ate mmanyi ne we nsobola okukifuna ku bbeeyi ensaamusaamu. Bwe ηηenda mu Owino gye nsuubula engatto ze ntunda, nfuna obudde okukebera ku ngoye eziri ku mulembe era eno gye nsinga okuzigula.\nEngoye ntera kuzigula wakati wa 20,000/-ne 30,000/-, wabula bwe nzambala andaba ayinza okulowooza nti za bbeeyi nnene.\nENVIIRI Waliwo obuviiri obusala emyaka, era buno bwe ntera okusiba. Muno mulimu wiivu za ‘human’ naddala ekika kya Noble. Zino zimmalako wakati wa 20,000/- ne 50,000/- okusinziira ku kifo we nzisibidde.\nAbawala abasinga bwe bafuna embuto eby’okulabirira ffiga zaabwe nga babisuula muguluka ne weesanga ng’eyandisigadde ne kaffi ga ke teyeefi irayo olw’okuba ayonsa so nga n’omusajja obeera omulabikira bubi.\nNze bwe namala okuzaala nafuba nnyo okulaba nti ekimu ku by’okulwanyisa byange nkiddaabiriza era wano natandika okukolanga dduyiro buli ku makya n’olweggulo, ebisiike ne mbyesonyiwa kuba bireeta omugejjo ate ne nettanira okulya ebibala buli lunaku.\nFfiga yeetaaga n’ogiriisa emmere ekika kimu nga tokyusakyusa awo emanyiira. Ekibi nti abawala abamu kino tebakifaako.\nEkimu ku bintu ebikaddiya abawala ensangi zino z’ensusu okubakaddiwako. Kino kisinga kuva ku kweyerusa nga baagala okufaanana ng’Abazungu. Nze olususu lwange ndusiigako ekigaji buli ku makya n’olweggulo.\nKino kiruyamba obutalumbibwa ndwadde z’olususu. Kuno nnyongerako akazigo ka Johnson Jelly akalugonza ate ne lusigala nga lulabika bulungi.\nOmubiri buli lw’ogubonyaabonya nagwo gwekyanga n’otandika okutambula ng’omulema olw’okuba oyagala okukoppa n’ebyakuyitako. Nze siri muntu wa bukondo buwanvu, nnyambala akakondo akampa emirembe nga ntambula ate nga kannyumira.\nEBYOKWEWUNDA Omuwala omulungi teweetaaga kwekolako nnyo ng’ogatta langi ez’enjawulo. Omubiri tegwetaaga kusiba nnyo ne gubulwako obwekyusizo. Nze amatu ngateekako eby’oku matu ebisaamusaamu era ebiseera ebisinga omukuufu gw’omu bulago sigwambala kuba bwe biyitirira otuuka okutambula ng’onyeenya ng’akuba ebide.\nGino ngisiigako lipusitiiki omusaamusaamu ate ng’agendera ku lugoye lwemba nnyambadde. Abawala abamu balowooza nti okusiiga omumwa ebintu ebingi kwe kunyuma wenna n’otuuka n’okuseka nga tokyasobola olw’okuba otya okusiimuula lipusitiiki. Kirungi n’osiiga omusaamusaamu ate ng’agendera ku langi y’olususu lwo.\nENJALA Zino nzisiigako ka ‘henna’ era ono amalako omwezi mulamba. Wabula kuno oluusi nsiigako cutekisi naddala atalaga langi ekiziyamba okumasamasa. Nnina annyambako okuziyooyoota era nga zimmalako 20,000/ buli mwezi.\nOlwokuba nti omubiri gwange gukuze, saagala nnyo kugwetissa migugu kugukooya era ensawo nzikwata lwe mba nninayo omukolo nga tekyebeereka. Ntera okukwata obusawo bw’ekivubuka ekika kya ‘cross bags’ kuba tebumenya ate nga bwangu okutambuza buli w’olaga. Mbugula wakati wa 25,000/- ne 35,000/- okusinziira ku kifo we mbusanze.


Bukedde Online - Bugingo alumirizza Bakayanja okuwaga Teddy: Kayanja amwanukudde: 'Bugingo otuswazizza'\nBugingo azzeemu okulumba mukazi we Teddy Naluswa nti kati yeerippye ku musumba Robert Kayanja aludde nga talina kalungi kaayagaliza Bugingo. Mu kusaba kw’omu ttuntu eggulo, Bugingo yavudde ku bye yabadde asoose okwogera ku Ssande nti takyaddamu kwogera birumya famire ye.\nYalumbye Teddy okwekulubeeseza ewa Kayanja n’agattako ne muwala we Doreen gwe yagambye nti ye yamugoba awaka e Kitende. “Buli wantu Doreen yateekawo obuuma obukwata amaloboozi ne mu kaabuyonjo ng’ekigendererwa kumanya buli kye nkola.\nOmuwala gwe nnasomesa mu masomero g’ebbeeyi okuli Kings College Budo, akola atya ebyo? Kye nnava nva awaka”, bwe yategeezezza.\nKyokka Omusumba Robert Kayanja bwe yabadde mu kusaba kw’okwebaza olw’ekkanisa ya Seeta Miracle Centre okuweza emyaka 12 yagambye: Abalokole tuswadde olw’amawulire ga Bugingo agasasaanye ensi yonna Ekirungi ensonga tuzimalirizza era we njogerera nga Teddy Naluswa yazzeeyo dda mu kkanisa ye mu kusaba.\nEbyo Kayanja yabyogedde essaawa zigenda mu 11:00 ez’olweggulo mu kiseera okusaba kw’ewa Bugingo e Makerere, we kwaggweeredde.\nMu kusaba kuno Teddy yatuuse nga tewali amusuubira n’akwetabamu era Bugingo yabadde alamusa ku bantu bwe yatuuse ku Teddy n’amusika mu mukono. Eggulo, Bugingo bwe yalinnye ekituuti yatandise na kusaba n’addako okubuulira.\n“Teddy Naluswa okugenda mu makanisa amalala agaludde nga gatwogerera amafuukuule yakoze nsobi”, bwe yagambye. Ku Lwomukaaga, Naluswa yeetabye ne bakyala banne abali mu buweereza mu kusaba okwabadde ku Miracle Center ewa Kayanja.\nOkusaba kwategekeddwa muka Kayanja, Jessica Kayanja ku mulamwa ogwatuumiddwa ‘Hadesa must Stay’ ne basabira kye baayise sitaani eyabadde ayingiridde amaka ga Bugingo.\nBugingo kino yakivumiridde n’agamba nti, bwaba yabadde ayagala kuzza mirembe wakati waabwe, teyandigenze mu makanisa malala kutandika kumuvvoola.\n“Waakiri yandigenze mu kkanisa endala n’atagenda mu kkanisa gy’amanyidde ddala nti basekeeterezi, abalabe b’ekkanisa ya House of Prayer Minisitries International.\n“Nnamwewuunyizza okumulaba mu kkanisa ng’akomyewo kubanga omuntu alinamu ku magezi yabadde tasobola kudda mu kkanisa ng’amaze okukola ekintu ekifaanana bwe kityo”, bwe yategeezezza.\nKyokka ku Ssande bwe yabadde abuulira teyayogedde kigambo kyonna kirumba Teddy.\nBugingo yakyukidde abagoberezi abatinkiza ne Naluswa n’abalabula okukomya okutijja n’omuntu bwe batakkaanya n’agamba nti, okwo kubeera kumulyamu lukwe. N’agamba nti abanaasigala nga batijja ne Naluswa bagenda kufa omu kwomu.\nN’agamba nti takolagana na bantu ba nkwe n’abawa omukisa bwe baba tebagenda kukyusa, beegobe mu kkanisa ye.\nYayogedde ku mbiranyi ne basumba banne kati abatinkiza ne mukazi we, ng’okumuwalana kuva ku masimu ge bamukubira okuva mu maka g’obwapulezidenti. Ng’ate banne abalowooza nti be bandibadde ku mwanjo ewa Pulezidenti teri abanyega.\nGye buvuddeko Bugingo yeewaana nti ye musumba w’abalokole yekka eyayitibwa ku mukolo gwa mutabani wa Pulezidenti, Muhoozi Kainerugaba ng’ajaguza amazaalibwa ge, ye yasaba essaala eyaggulawo omukolo era ye yasaba eyaguggalawo.\nN’agamba nti eggwanga lirimu abasumba bangi naye tebaayitibwa.\nYagambye nti yasooka kuwulira lugambo bwe yagenda okusabira ekizimbe kya URA ekipya ne Pulezidenti kwe yali.\nBwe yagasseeko okusaba ku mukolo gwa Muhoozi awo we wasibukira ddala empalana.\nYagasseeko nti buli kyakola akikola nga Bugingo talina muntu yenna amuli emabega ng’abasumba abalala mu ggwanga.\nYalumbye Doreen Kirabo nti, omwana gwe nnaweerera mu masomero ag’ebbeeyi okuli Budo ne Makerere n’akuguka mu byamasimu, mmwewuunya kubanga amaze emyaka 10 nga buli kye njogera ne bwekibeera kya kyama kitya, akikwata ku butambi.\n“Ndi mweraliikirvu, bandiba nga baankuba dda ebifaananyi ebiswaza bye bayinza okuteeka ku mitimbagano gya yintanenti essaawa yonna.\nSigenda kudda mu maka gye nnadduka emyaka esatu emebaga olw’omuliro ogwaliyo ogwalimu n’okwagala okumpa obutwa”, bwe yagambye.\nN’agattako nti ebiwandiiko by’ekkanisa n’ebirala eby’omugaso yabireka mu maka ge e Kitende, mukazi we ne muwala we Doreen gye baabiggya ne babiteeka ku mikutu gya yintanenti.\nOkudduka mu nnyumba yadduka kutaasa bulamu. Teyadduka kutaasa byapa wadde emmaali ye.\nKituufu Mayinja alokose oba kiwaani kya Bobi?


Bukedde Online - Engeri y’okwegemamu obusungu\nEngeri y’okwegemamu obusungu\nNnatandika okutunda enku n’obukadde 3 kati...\nEBYOBUSIRAAMU: Ebigambo by'Omubaka\nAbantu abamu bafuna ebizibu olw’obusungu obuyitiridde era abamu be babwereetera ate abalala ne bubaleetebwa.\nBya Samia Nassolo\nObusungu kintu kizibu nnyo era n’omubaka Isa yakyogerako bwati: Olunaku lumu omutume Yahya yabuuza Isa nti:\n“Kintu ki ekisinga obubi oba obuzibu?” yamuddamu nti: “Busungu bwa Katonda.”\nYahya era yaddamu n’amubuuza nti: “Kiki ekisembeza obusungu bwa Katonda?” Isa yaddamu ng’agamba nti: “Obusungu” era yaddamu n’amusaba amubuulire ebireeta n’ebyongera obusungu, Isa yamugamba nti: “Okwewulira, okwagala okuweebwa ekitiibwa n’okugulumizibwa, ekyejo.”\nEbireeta obusungu bingi ng’obutakkaanya mu maka okugeza omwami n’omukyala obutakkiriziganya ku nsonga ezimu ng’omukyala okukola, omwami okudda ekikeerezi, okwewulira n’ebirala bingi.\nEddagala ly’obulwadde bwonna kwe kuggyawo ekiba kibuleese era na bwe kityo eddagala ly’obusungu kuggyawo kiba kibuleese nga kino kikolebwa mu ngeri ez’enjawulo:\n1 Okulowooza ku mpeera za Allah: Omuntu bw’alowooza ku mpeera gy’agenda okufuna okuva ewa Allah olw’okukkakkanya obusungu bwe, kimuwaliriza obutanyiiga oba okubaako ky’akola ekinyiiza abalala.\n2 Okumanya okugera kwa Allah: Allah ky’aba ayagadde n’asalawo kye kiba.\n3 Okusirika: Omuntu bw’aba anyiize kiba kirungi n’atayogera kintu kyonna. Omuntu yenna bw’aba omunyiivu n’ayogera aba ayongera busungu kuba awalirizibwa okwogera by’atandiyogedde ate n’alumya abalala.\n4 Okwesonyiwa n’okussa: Abantu abamu bagenderera okunyiiza bannaabwe naye bwe weesonyiwa ebikolwa byabwe ne bye boogera tewejjusa kuba bye boogera tebikuluma era baba nga abatema ku lwazi.\nOmuntu yenna bw’aba asunguwadde n’assa omukka nga bw’agufulumya kimuyamba okukkakkanya ku busungu.\nOmubaka Muhammad, (S.A.W) yatusomesa engeri z’okukkakkanyaamu obusungu nga ziri mu bikolwa okugeza nga: okutuula bw’oba oyimiridde, okugalamira bw’oba otudde n’okufuna wudhu oba okunaabako nga bwe kiri mu Hadith eno:\n“Obusungu bulinga muliro, temulabanga ebisige byammwe nga bigaziye oba amaaso nga gamyuse.\nOyo yenna aba asunguwadde, atuule wansi bw’aba ayimiridde, agalamira bw’aba atudde naye bw’aba nga tawulira nkyukakyuka, afune wudhu n’amazzi agannyogoga oba okunaabako kuba amazzi gazikiza omuliro.” (Bukhari)


Bukedde Online - Ekyana kiwuubye John Blaq n'akkiriza\nEkyana kiwuubye John Blaq n'akkiriza\nPaasita Siraje yebazizza Museveni okulowooza...\nJohn Ssegawa ono muwala wo...\nOMUYIMBI John Kasadha eyeeyita John Blaq omuziki gwakuba ennaku zino teguleka byana mu ntebe. Era abamugoberera ennaku zino bagamba nti ssinga abadde asoma, yayingidde dda yunivasite ng’ate buli lwakola ebibuuzo ayitira waggulu.\nJohn Blaq n'ekyana nga bazina\nJohn Blaq alina ennyimba nga: ‘Tukwatagane, Do Dat, Ebintu byo, Makanika, Maama Bulamu, Tewelumya, Sweet Love kwe yagasse Aya Bass akuguse mu bintu by’omuziki anti buli gy’agenda avaayo bakkirizza nti omwana yajja.\nWadde John Blaq ayimba atontoma ebigambo, ennyimba ze zino zirimu amakulu nga n’ezisinga za mukwano era zifuukuula ebyana ne bimulumba ku siteegi ne batiguka. Alina ekivvulu kye yabaddemu akaana ne kamusoomooza kyokka yagenze okuva ku siteegi ng’ayoya busera. Kwe kugamba akaana kaamuwuubye n’akkiriza.\nMusa Kavuma owa KT Events yawuliddwa ng’agamba nti omwana yakubye oluyimba lwa ‘‘Aya Bass’’ oba luyite ‘‘Ebyalagirwa’’ ne lumuwoomera n’ekyaddiridde kunoonya maneja we Norman ne bakutula ddiiru.\nKavuma ne John Blaq bategese ekivvulu kye Batuumye ‘‘ The Aya Bass Concert’’ ekigenda okubeera ku Freedom City e Namasuba nga November 29, 2019. Nga November 30, Trans Africa Jinja ate nga December 1, abeere ku Agip Motel e Mbarara. Ekivvulu kino kiwagiddwa Vision Group efulumya ne Bukedde.


Bukedde Online - Amagye gakutte abaserikale abalala 2 ku by'okutta Kaweesi\nAmagye gakutte abaserikale abalala 2 ku by'okutta Kaweesi\nEngeri Museveni gye yawa Gen. Kale Kayihura...\nEkiri mu kkomera gye baasibidde Kayihura:...\nAMAGYE n’ekitiongole kya CMI nga bali ne ISO bakutte abaserikale ba Poliisi abalala babiri ku by’okuttibwa kwe yali omwogezi wa Poliisi AIGP Andrew Felix Kaweesi.\nAbaakwatiddwa kuliko eyali omukuumi wa SSP Nixon Agasirwe Karuhaga, ayitibwa Herbert Ahaisibwe wamu ne Wilson Ategeka.\nKigambibwa nti Ahaisibwe y’omu ku baserikale Nixon be yali akozesa okuluka misoni enkambwe era nga okukwatibwa kwe bambega balowooza nti kwakubongera amaanyi mu kuzuula abatta Kaweesi n’okuwamba ssaako okukukusa Abanyarwanda abanoonyi b’obubudamu ko n’okubatta.\nEnsonda zategeezezza Bukedde nti, amagye olwakwata Nixon, olwo musajja we eyali amukuuma Ahaisibwe, n’asigala ng’addukanya bizinensi ze ez’ekyama, era nga gye buvuddeko yasangiddwa ng’anoonyeza ebimu ku by’obugagga bye akatale sso nga bibadde bikyanoonyerezebwaako.\nAhaisibwe yakwatiddwa abaserikale ba ISO akawungeezi ku Lwokutaano lwa wiiki ewedde wamu ne munne ayitibwa Wilson Ategeka.\nKigambibwa nti Ategeka abadde amanyiddwa nnyo mu kukutula diiru za zzaabu nga yeeyambisa emmundu era nga lumu yakwatibwaako n’atwalibwa ne mu kkomera e Luzira kyokka oluvannyuma n’ateebwa mu ngeri egambabibwa okuba empange.\nEnsonda wabula ziraga nti engeri gy’aludde ng’akola ne Nixon, yandikozesebwa ng’omujuliri okulumiriza eyali mukamawe.\nBano beegasse ku baserikale abalala abazze bakwatibwa ku misango okuli ogw’okutta AIGP Andrew Felix Kaweesi wamu n’okubuzaawo Abanyarwanda abanoonyi b’obubudamu.


Biki by’osaanidde okukola okusobola okubeera mukwano gwa Katonda? Tulabye ebintu bisatu era bye bino:\nManya erinnya lya Katonda era olikozese.\nWuliziganya naye buli lunaku ng’omusaba era ng’osoma Bayibuli.\nBulijjo kola Yakuwa by’ayagala.\nOkusobola okuba mukwano gwa Katonda, kozesa erinnya lye, musabe, soma Ekigambo kye, era kola ebimusanyusa\nOkusinziira ku ebyo bye tulabye, okola byonna ebyetaagisa okusobola okubeera n’enkolagana ey’oku lusegere ne Katonda? Waliwo we weetaaga okulongoosaamu? Kyo kituufu nti kyetaagisa okufuba, naye ojja kuganyulwa nnyo bw’onoofuba okubikola.\nJennifer abeera mu Amerika agamba nti: “Bw’ofuba okuba n’enkolagana ennungi ne Katonda okufuba kwo tekuba kwa bwereere kubanga kuvaamu emikisa mingi. Weeyongera okwesiga Katonda, n’okumanya engeri ze. N’ekisinga byonna, weeyongera okumwagala. Buno bwe bulamu obusingayo okuba obw’essanyu!”\nBw’oba oyagala okuba mukwano gwa Katonda, Abajulirwa ba Yakuwa beetegefu okukuyamba. Basobola okukuyigiriza Bayibuli ku bwereere. Ate era bakwaniriza mu nkuŋŋaana zaabwe ezibeera ku Kizimbe ky’Obwakabaka eky’Abajulirwa ba Yakuwa, gy’ojja okusanga abantu abaagala ennyo Katonda. * Bw’onookola bw’otyo, naawe ojja kuwulira ng’omuwandiisi wa zabbuli eyagamba nti: “Kirungi nze nsemberere Katonda.”—Zabbuli 73:28.\n^ lup. 9 Okusobola okufuna akuyigiriza Bayibuli oba okumanya ekifo ekikuli okumpi Abajulirwa ba Yakuwa we bakuŋŋaanira, buuza akuwadde akatabo kano oba genda ku mukutu gwaffe, www.jw.org, ogw’Oluganda wansi w’omutwe, WULIZIGANYA NAFFE.


Bukedde Online - Lwaki poliisi kati y'epepeya n'abazzi b'emisango?\nPoliisi y'e Kasangati eyambako etya okutun...\n‘Mu poliisi mulimu abanene abafera ettaka n’ensimbi, abalala bapangisa pisito ne babawaamu ssente’\nOFIISA wa poliisi, AIP. Mohammed Kirumira ow’e Nansana abadde yeekoledde erinnya olw’okujojobya ababbi n’abakubi b’obutayimbwa.\nYonna gy’atwaliddwa omuli e Kampalamukadde, Kisenyi, Kikaaya n’awalala, avuddeyo abamenyi b’amateeka bamwasimula bugolo.\nKyokka bwe baamukutte omwezi guno ku by’okulya enguzi, bangi ku Bannayuganda baasigadde beebuuza owapoliisi abadde alwanyisa obumenyi bw’amateeka bw’ayinza okuba nga naye musege ogwerimbise mu ddiba ly’endiga!\nW’osomera bino ng’akyali ku katebe okutuusa lwe banaamaliriza okumunoonyerezaako. Kirumira agamba nti luno lukwe olukoleddwa abamenyi b’amateeka n’abanene mu poliisi okumuggya ku mulamwa.\nKisobola okuba ng’owa poliisi avaayo okulwanyisa abamenyi b’amateeka ate mu poliisi mwennyini mw’akolera mwe muli abanene abamulwanyisa?\nKituufu nti mu Poliisi mulimu enkwe, empalana, obutaagaliza n’okulumagana ekireetedde abamenyi b’amateeka okusigala nga beegiriisa?\nEmirundi mingi abapoliisi bazze bakwatibwa ne bavunaanibwa olw’okwenyigira mu bumenyi bw’amateeka omuli okwekobaana n’ababbi, okubuza obujulizi mu misango, obukuluppya, okulagajjalira emmundu n’emirimu gyabwe, okulya enguzi, okutulugunya abantu naddala gye baba bagenze okukwasisa amateeka, okutulugunya abakozi b’awaka, okwenyigira mu butabanguko mu maka gaabwe n’ebirala.\nLipoota y’akakiiko k’eddembe ly’obuntu (Uganda Human Rights Commission ) eyafulumye ku ntandikwa ya April wa 2014 yalaze nga poliisi ky’ekitongole ekikuumaddembe ekisinze okulinnyirira eddembe lya Bannayuganda.\nAbamu ku babbi abakwatibwa balina engeri gye baliisaamu abapoliisi ne babata.\nMu February wa 2013, poliisi yalwanagana n’ababbi abaali baduumirwa omuserikale wa poliisi Okello James abaalumba kkampuni ya ssabbuuni eya Excellent Assorted Manufucturers esangibwa mu Nkokonjeru Zooni A e Kyengera n’ettako babiri.\nMu July wa 2011, owa poliisi, Abdallah Nangai eyali akolera ku poliisi y’e Kikooge mu Nakasongola yakwatibwa lwa kwazika babbi emmundu ye ne batigomya abantu mu kitundu kino.\nMu March wa 2012, owa SPC, Peter Kyazze yakwatibwa nga kigambibwa nti yateeka omusuubuzi ku mudumu gw’emmundu n’amukaka okuggya 1,400,000/- ku kyuma kya ATM Dan Kato, omuserikale wa poliisi y’ebidduka e Wandegeya yakwatiddwa mu bubbi bw’emmotoka!\nKato ne banne abalala babiri baapangisa sipensulo ey’ekika kya Noah e Kasese babatwale e Fort Portal, bwe baatuuka mu kkubo ne bamwefuulira nga bagaala okugimubbako.\nKato ono era bofiisa ba Kaliisoliiso baamukwata lubona mu November wa 2013 ng’alya enguzi ya 10,000/- okuva ku muvuzi wa bodaboda.\nEyali DPC w’e Mukono James Peter Aurien ali mu kkomera e Luzira lwa kutemulwa mukazi we n’abalala.\nKyokka nga kino kituuza butuuza! Omuserikale omu owa tulafiki yang’ambye nti bakama baabwe babatuma ssente ze balina okubatwalira akawungeezi, bw’otokikola ggwe nga bakuggya ku luguudo oba okukusindika awalala.\nOmulala yagambye nti abafere abasinga mu Kampala, balina abanene be beekwata, omwezi bwe guggwaako nga babawaayo ku ssente okusigala mu ‘bizinensi!’\nOba abamu ku bano be bbo Kirumira b’agamba nti yabasanze bakukuta n’ababbi abaludde nga banoonyezebwa.\n‘Bakama baffe abamu batulyako omusaala’\nABAMENYI b’amateeka bangi beeyambisa enkolagana yaabwe n’abapoliisi okutigomya abantu mu bitundu eby’enjawulo.\nBano olubakwata nga bakubira abapoliisi amasimu okubataasa, abamu bakolagana nabo butereevu mu bikolwa bino, abalala babawa ebyokulwanyisa bye bakozesa ng’abaserikale abamu abazze bakwatibwa olw’okwenyigira mu bubbi n’okuwaayo emmundu.\nKirumira agamba nti bwe yayitiddwa okweyanjula ku offiisi z’ekitongole kya PSU (ekikwasiza abapoliisi empisa), aliko olukalala lw’ababbi 300 abatigomya Kampala n'emiriraano lwe yawaddeyo.\nWabula kyamwewuunyisizza okusanga omu ku basajja b’abadde anoonya ku misango gy’obubbi, Ibrahim Nsubuga ng’ali mu ofiisi eno atudde n’atandika n’okumukudaalira nti, “Ddamu oyogere!”\nKirumira agamba nti Nsubuga ne bane abalala okwali Taibu Kyaze, Fred Mumpi n’abalala nga beeyita bakozi mu bitongole byokwerinda eby’enjawulo okuli ne CIM yabakwatira e Namung’oona ku kasaawe mu March w’omwaka guno nga batambulira mu mmotoka y’ekika kya Progres enzirugavu nga baliko olukwe lwe bali baakoze okunyagulula Supamaketi n’edduuka lya hadiweya e Nansan.\nAduumira Poliisi mu Kampala, Andrew Felix Kaweesi ng’ayitaayita mu kibuga.\nAmangu ddala ng’abatuusizza ku poliisi y’e Nansana aba poliisi abaamweyanjulira nti ba kitongole kya Flying-squad baabakima nga bagamba nti babatwala Kabalagala, balinayo emisango era nti okuva olwo teyaddamu kubalaba okuggyako okufuna ebbaluwa okuva ewa looya waabwe ng’ayagala Kirumira abasasule obukadde 3 olw’okuboonoona, bw’agaana bamutwale mu kkooti.\nOwa poliisi omulala (amannya galekeddwa) ng’akolera ku kitebe kya bambega e Kibuli agamba nti mu November wa 2013 waliwo omunene omu eyamuggyako omu ku babbi b’omu takisi gwe yali akwatidde e Nateete ng’amutwala ku Jinja Road gye baali baamuggulako omusango.\n‘Ditekitivu’ (mbega ow’eddaala erya wansi) ono yannyonnyodde nti oluvannyuma lw’okweyanjula ku poliisi y’e Nateete ne bamuwa abapoliisi abalala bamuyambe okukwata omubbi ono, nga batudde mu mmotoka bavuga okukwata ku luguudo lw’e Wakaliga, waliwo mmotoka ya poliisi ‘eyabasalako’ (njogera ya bavubuka) abaserikale abaalimu ne babategeeza nti omubbi ono bamubatumye ku poliisi ya Kampalamukadde.\nWaliwo ‘mayinja’ omu eyali atuula ku poliisi y’e Kibuye (baamukyusa) agambibwa okuwaayo baasitoola ye okukozesebwa abamenyi b’amateeka ate abalala bakikola ne beekwasa nti bazibabbyeeko!\nFred Enanga, omwogezi wa poliisi mu ggwanga akkiriza eky’abapoliisi abamu okukolagana n’abamenyi b’amateeka.\n“Tukola ekisoboka okulaba nga bofiisa bano baggwaamu kubanga batono mu poliisi,” Enanga bwe yagambye.\nOwapoliisi akwatibwa mu bunyazi n’emmundu oba okugipangisa mu gimu ku misango gye bamuvunaana kuliko ogw’obutujju.\n“Olw’okuba abapoliisi bava mu bantu babulijjo sisobola kugamba nti bonna batuukirivu y’ensonga lwaki waliwo abakwatibwa mu bumenyi bw’amateeka. Abantu babulijjo batuyambe okutuwa amawulire g’abakyamu abali mu poliisi tujja kubanoonyerezako bavunaanibwe,” Enanga bwe yagambye.\nAgamba: Emmundu za poliisi ezizze zikwatibwa mu bubbi n’obunyazi zeezo ezabbibwa mu sitoowa ku poliisi ez’enjawulo. Naye kino kati twakisalira amagezi tewali akyasobola kubba oba kumala gafulumya mmundu mu sitoowa olw’obukumi obw’amaanyi obwassibwawo.\nOmupoliisi okufulumya emmundu alina okulaga ky’agenda okugikozesa ne gy’alaga. Buli ssasi ly’ofulumya olina okulaga kye likoze, tulina abantu abakola ku gw’okulawuna nga bakebera ku bagenze okukuuma okulaba oba emmundu zaabwe bazirina.\nYayongeddeko nti aba poliisi nabo balina abeng’anda n’emikwano naye kikyamu okulemesa omuserikale omulala okunoonyereza oba okukwata omuntu azzizza omusango.\nKu ky’okuggya abakwate mu mikono gy’abo ababakutte ne babatwala awalala, Eanga agamba nti ebiseera ebisinga kiva ku kuba nti omukwate abeera n’emisango egy’amaanyi gye yazza awalala ng’abadde anoonyezebwa sso si kuyimbulwa ng’abantu abamu bwe balowooza.\nSinga tufuna amawuulire g’okukwatibwa kw’omuntu abadde anoonyezebwa ku misango emirala ne tukizuula nti omupya gwe baakamukwatirako mutono (munafu) ku gwe yasooka okuzza, tusobola okumusabayo tusooke tukole ku mukadde kubanga guno omunafu kkooti esobola okumuyimbula ng’atwaliddwaayo ku musango omunafu olumu n’okudduka.\nOkusinziira ku tteeka nnamba 28 mu kitabo ky’amateeka agafuga poliisi, singa owapoliisi asingibwa omusango, ayinza okugobwa mu poliisi, okuwozesebwa mu mbuga z’amateeka, okuggyibwako amayinja, okuwa engassi etasukka ebitundu 30 ku 100 eby’omusaala gwe.\nOkufaananako n’abasomesa abasiiba bakaaba olw’okumala ebbanga eddene nga tebafunye musaala, ne mu poliisi embeera y’emu. Tebasasulwa misaala mu budde ng'ate abalala basasulwa butitimbe.\nEmbeera eno evuddeko abaserikale abamu okukolagana n’abamenyi b’amateeka okufuna ekyokulya.\nAbamu ku bapoliisi be twayogedde nabo omuli n’abo abamaze ebbanga nga tebafuna musaala baatutegeezezza nti embeera eno n’ey’omusaala omutono ewaliriza abaserikale abamu okuva ku mirimu gyabwe bagende bayiiye ekyokulya n’okulabirira famire zabwe.\nOmuserikale omu era ku kitebe e Kibuli yang’ambye: Okutuusa nga nsasuddwa ebbanga lyonna ery’emyezi esatu gye mmanja sigenda kudda ku mulimu!\nNzazeewo ng’ende nkole ebirala , siraba nsonga lwaki nkola ate nga sisasulwa. Ngezezzaako okwemulugunya eri bakama bange abantwala naye sifunye buyambi bumala.\nBwe balimpita okwewoozako ndibannyonnyola nti ekyanzigya ku mulimu lwa butasasulwa osanga mu mbeera eyo banansasula.”\nAbaserikale bangi okusobola okwogera ku ssente ze bafuna beenyigidde mu mirimu ng’okuvuga bodaboda, takisi n’ebirala.\nAbalala basazeewo kwenyigira mu bumenyi bw’amateeka omuli n’obubbi abalala kukolagana na bamanyi b’amateeka.\nWabula ku nsonga y’omusala, Mw. Enanga yagambye nti kino si kizibu kya poliisi kiviira ddala mu minisitule evunaanyizibwa ku bakozi ba Gavumenti n’ey’ebyensimbi olwa tekinologiya omuggya eyaleetebwa okukola ku nsasula y’abakozi era yawadde eky’okulabirako nti ku nkommerero ya March kyazuuliddwa ng’abapoliisi 2,600 babadde tebasobola kufuna musaala gwabwe olw’obutaba na nnamba kwe basasulirwa!\nWabula Enanga agamba nti obutafuna musaala tekitegeeza wapoliisi kwebulankanya ku mulimu.\nOmuserikale okuva ku mulimu nga tafunye lukusa n’amala wiiki okweyogerayo kimenya mateeka era ono bayinza okumutwalira mu kifaananyi ky’abo abasuddewo omulimu.\nEnanga agamba nti waliwo emitendera egigobeerwa omupoliisi ayagala okuva mu poliisi omuli okuwaayo okusabakwo mu bukiiko obw’enjawulo okusinzira ku ddaala ly’oliko.\nOmupoliisi aweerezza emyaka 5 asobola okuwandiika n’asaba, amaze emyaka 20 ng’aweereza asobola okuwummula.\nLwaki poliisi kati y’epepeya n’abazzi b’emisango?\nAbasuubuzi bambudde omukazi\nAsabye baddaabirize Amasiro\nOgwa Seggane bagututte mu kkooti yâ€™abalya enguzi\nPoliisi ekutte 45 ababadde bazina n'okulaba ekimansulo e Naminya - Buikwe


OFIISA akulira polisi y’ebidduka mu Kampala n’emiriraano SSP Norman Musinga atabuse ne mukyala we n’amubbako abaana n’abakweka.\nEno y’entikko y’okutabuka kwa bafumbo bano, abamaze ebbanga nga balina obutategeeragana mu maka ekyawalirizza Musinga okugenda mu kkooti mu 2016 n’agisaba baawukane ne mukyala we Esther Kyinkuhaire Musinga bwe balina abaana abasatu.\nMusinga bwe yagenda mu kkooti yagisaba bw’emala okubaawukanya ne mukazi we, ye nga taata emuwe obuyinza okusigaza abaana okuli; Given Atuhaire 8, Garvin Aine 6, ne Gabriella Birungi ow’emyaka esatu.\nWabula kkooti yagaana okusaba kwa Musinga n’eragira abaana basigale ne nnyaabwe mu kiseera ng’omusango gwabwe gugenda mu maaso kyokka wadde kkooti yasalawo bw’etyo, Kyinkuhaire agambye nti, bba yasooberedde abaana n’abamubbako n’abatwala mu kifo kyatamanyi.\nABAANA Kyinkuhaire ku Lwokuna, yazze ku ofiisi za Bukedde ng’alabika yenna asobeddwa n’asaba abazirakisa bamuyambe afune abaana be. Yagambye nti, abaana baali basomera ku St. Savio Junior School e Kisubi ate omuto asembayo, ng’asomera ku Agha Khan.\nYagambye nti, emirundi mingi, Musinga abadde nga agenda ku ssomero abaana gye basomera ne kabangali ya poliisi ekubyeko abaserikale aggyeyo abaana wabula ab’essomero nga tebamuganya.\nYayongeddeko nti, wabula mu lusoma olwokubiri olw’omwaka nga luli wakati, baafiirwa omu ku booluganda. Yannyonnyodde nti, bwe baafiirwa, Musinga yakozesa olukujjukujju n’agenda ku ssomero n’alimbalimba abaliddukanya nti, abaana yabadde abakimye okugenda okuziika.\nKyinkuhaire agamba Musinga yakeera nnyo okugenda ku ssomero ye yagenda okugendayo okukima abaana nga Musinga amaze okubaggyayo era okuva olwo abaana yabatwala n’abakweka.\nYagasseeko nti, olusoma olwokusatu bwe lwatandise, Musinga yamuweerezza obubaka ku ssimu n’amugamba nti, ‘Abaana bali Kamwokya ku Homisdallen bw’oba oyagala osobola okugenda n’obalaba bw’oba toyagala kiri eri ggwe.’ “Abaana baabadde banaatera okuwummula nga wabula ennaku ssatu bamalirize ebigezo n’abaggyayo ku ssomero twagenze okugendayo baatugambye nti abaana taata waabwe yabatutte wabula ennaku ssatu bawummule.” Kyinkuhaire bwe yagambye.\nKyinkuhaire yagambye nti, obuzibu bwonna bwatandika mu 2016 oluvannyuma lw’okuzaala omwana asembayo, Gabriella Birungi.\nYagambye nti, olwali okuzaala, bba omwana yamwegaana n’agamba nti si wuwe era baakomekkerera bagenze ku musaayi. Yagambye nti, bba ye yalonda eddwaaliro lya Lancet Laboratories ku Buganda Road gye yatwala omwana ne babaggyako omusayi ne guweerezebwa mu America okukebera endagabutonde zaabwe bombi.\nEbyava mu musaayi biraga nti, omwana ebitundu 99.999 ku 100 wa Musinga abasawo ne bagattako nti, tewali kubuusabuusa kwonna nti Musinga ye kitaawe w’omwana. Kyinkuhaire yagambye nti, ebyo bwe byaggwa, Musinga yamutuuza n’amugamba nti, ayagala agendeko ewaabwe atwale omwana oluvannyuma akomewo e Kampala atandike okukola.\nYagambye nti, yakkiriza n’amuteeka mu mmotoka n’amuzzaayo mu bakadde be e Ssembabule nga bakkiriziganyizza nti, omwana bw’ava ku mabeere wa kukomawo amukolere bizinensi kyokka agamba nti, olwali okumutuusa, bwe yadde e Kampala, yagenda we baali bapangisa e Zzana mu Nfuufu n’asiba ebintu byonna era yasenguka kiro.\nYayongeddeko nti, bwe yali akyali e Ssembabule, gye baamutegeereza nti, bba yali agenze mu kkooti ng’ayagala baawukane mu mateeka\nBano, baafumbiriganwa mu 2010 ku Lutikko e Namirembe ku mbaga eyali ey’ekitiibwa eyasomboola bamayinja mu poliisi abaaliwo ng’abamu ku bagenyi abayite


Ab'ennyumba ya Mawaggali ku Namilyango Junior Boy School, banywedde akendo mu bannaabwe ne bawangula sseddume w'ente\nOmukulu w'essomero lya Namiryango Junior Boys School, Sr. Immaculate Nabukalu akubirizza abazadde okuyamba ku basomesa okusitula ebitone by’abayizi kubanga bibatendeka okukolera awamu n'okwekkiririzaamu.\nYagambye nti, abayizi nga bayita mu katemba n’okuyimba ssaako ebyemizannyo basobola bulungi okwezuula ne kibatendeka okwekkiririzaamu n'okukolera awamu ekibayamba ku mirimu nga baweereza eggwanga.\nAbayizi aba St. Mbaaga abaakutte ekyokusatu nga bazina amazina g'Abagisu\nYabadde ku mukolo abayizi kwe baayoleserezza ebitone byabwe ogwa MDD ku Lwomukaaga nga bayita mu kuyimba n'emizannyo ku ssomero lino.\nYagambye nti, amasomero g’abalenzi gasuuliridde okusitula ebitone byabwe mu kuyimba ne katemba ne babirekera abayizi abawala kyokka ng’abalenzi be bataata ab'enkya abeetaaga okuyamba kubanga bongera okutendekebwa mu bintu bingi omuli okukolera awamu, okwekkiririzaamu n'okwezuula ekiyinza okubayamba mu biseera eby'omu maaso okuva ku mirimu ne mu maka gaabwe.\nAba St. Kiwanuka nga bazina amazina Amaganda\nAbayizi abaavuganyirizza mu nnyumba zaabwe kwabaddeko: Abawanguzi aba Mawaggali abaafunye obubonero 680 ne bafuna ekikopo ne sseddume w'ente.\nAb'ennyumba ya Mulumba baakutte kyakubiri n'obubonero 659 ne bafuna ekikopo n’embuzi bbiri so nga aba St. Mbaaga baakutte kyakusatu n'obubonero 652 baafunye 300,000/-. Mu kyokuna baabadde ba St. Kizito n’obubonero 643 ne bafuna 250,000/- ate Kiwanuka abaafunye obubobero 578 baabuuseeyo ne 200,000/-.


Bukedde Online - Looya azze kusiguukulula Misagga mu ntebe ya SC Villa\nOmusumba Kiganda avuddeyo ku bya Bugingo\nAbadduka mu magye temugenda kusiimibwa - Capt. Kironde\nGav't ereese etteeka eriwera okutunda n'okugula mmotoka enkadde...\nOmuyizi eyafiiridde mu kidiba kya Kiwaatule Recreation Center...\nLooya azze kusiguukulula Misagga mu ntebe ya SC Villa\nOwapoliisi ne Crime Preventer bakwatiddwa...\nLwaki abasajja abamu tebaagala bakazi oba...\nAdded 1st June 2018\nMUNNAMATEEKA Edgar Agaba, yeesowoddeyo asiguukulule Ying. Ben Misagga ku bwapulezidenti wa SC Villa gy’agamba nti evunze nga yeetaaga ye okugigogola. Ekisanja kya Misagga, eky’emyaka ena kiggwaako mu July w’omwaka guno mwe bagenda okutegekera okulonda okulala.\nAgaba, y’omu ku badayirekita omunaana aba SC Villa Limited kyokka Misagga akulembera Villa empandiise mu linnya lya Villa Jogoo Uganda. Okusinziira ku Agaba, Villa yali yawandiisibwa nga SC Villa Limited, Misagga n’agikyusa mu 2014, okugituuma Villa Jogoo Uganda era okusinziira ku ye (Agaba), Misagga ye yekka agivunaanyizibwako nga kkampuni ye (Agaba) ky’ayagala okulwanyisa.\nAgaba agamba nti Villa yatandikibwawo ku musingi gw’abawagizi kyokka Misagga olwagikyusa ne babeera nga tebakyasobola kugibeeramu na kufunamu migabo. “Njagala kubbulula Villa kuba w’eri etuuse okwebbika mu nnyanja. Ttiimu ya wa ezannyira mu ‘Super’ nga tetuuza ttabamiruka?\nEterina nkola nnung’amu egobererwa ate nga n’abatendesi n’abazannyi tebasasulwa bulungi misaala gyabwe?,” Agaba bwe yeebuuzizza n’asaba ekibiina ekifuga omupiira mu Uganda ekya FUFA, kiyingire mu nsonga za Villa singa Misagga agezaako okulemerako ne yeekwasa nti Villa gy’akulembera, Agaba tagirinaako kakwate ekiyinza okwongera okusajjula emivuyo mu ttiimu. “Villa erina okuba n’obukulembeze obulondebwa abawagizi kuba be bannyini yo era njagala olutwala obwapulezidenti ngizze mu bantu nga nzigulawo amatabi g’abawagizi, okunoonya ekisaawe ky’enkalakkalira mwe tuzannyira,” Agaba bw’agamba Agaba ali ne Allan Papoak naye nga y’omu ku badayirekita mu Villa eteri ya Misagga wamu ne Peter Nsaba, eyaliko maneja waayo.\nBukedde bwe yatuukiridde Misagga yagambye nti talina buzibu na muntu ayagala kwesimbawo kuba kiraga nti Villa agitadde ku maapu kuba tewali ayagala kintu kibi.\nAgamba nti ayaniriza buli muntu alina ebisaanyizo kyokka n’ategeeza nti Agaba tabirina kuba tasobola kubeera mukulembeze mu ttiimu bbiri kuba akyali mu Villa enkadde (SC Villa Limited ) eyalimu Fred Muwema, eyadda mu ‘lejula’. “Agaba simugaana naye alina okusooka okuva mu Villa enkadde alyoke agule kaadi ya Villa gye ndimu olwo yeesimbewo kuba atali mmemba tasobola kwesimbawo ku bwapulezidenti,” Misagga bwe yategeezezza.\nSC Villa Joogo,\nSC Villa Limited,\nEbigambibwa okuba ebyokoola bisasamazza ab’e Kigunga - Mukono\nMisagga asuddewo SC Villa\nAz'awaka zaavuyizza mu Star Times Premier liigi\nOmusumba Kiganda avuddeyo ku bya...\nOMUSUMBA David Kiganda owa Christian Focus Centre anenyezza gavumenti okusirika obusirisi netebaako ky’ekola ku...\nAbadduka mu magye temugenda kusiimibwa...\nAbaazirwanako baakusekera mu kikonde oluvannyuma lw'okuwandiisibwa mu ngeri gye bagambye nti ebawadde essuubi okulyaku...\nGav't ereese etteeka eriwera okutunda...\nGAVUMENTI ereese etteeka erigenda okuwera okuleeta muno emmottoka enkadde.\nOmuyizi eyafiiridde mu kidiba kya...\nENGERI omuyizi wa Perfect Primary School e Kulambiro gye yafiiridde mu kidiba omuwugirwa ekya Kiwaatule Recreation...\nBuubuno obukwakkulizo Bobi Wine...\nOBUKWAKKULIZO Bobi Winebw’atadde ku Chameleone bwaddiridde enkiiko ez’enjawulo aba People Power ze baatuuzizza...


Bukedde Online - Obujulizi obupya ku Chameleone buzuuse\nMourinho tatuuza mumwa! Alangidde Klopp amalala mu nsiike ya...\nObujulizi obupya ku Chameleone buzuuse\nKkooti eyimirizza KCCA okuggya empooza ku ba takisi\nTulinze nkyukakyuka endala\nPOLIISI ezzeemu okunoonyereza ku musango gwaggulwa ku muyimbi Jose Chameleone ku by’omuvubuka Robert Kalamagi eyafiira mu ddwaaliro e Mulago oluvannyuma lw’okwokerwa mu maka ga Chameleon e Sseguku.\nOmwogezi wa ofiisi y’omuwaabi wa gavumenti Jane Okuo Kajuga yategeezezza Bukedde Online nti poliisi yasindika fayiro y’omusango guno mu ofiisi yaabwe bawabule ku kiki ekirina okukolebwa ne bagisoma wabula ne basanga nga waliwo ebituli ebyetaaga okuziba mu bujulizi obwakung’aanyizibwa bwe batyo ne bagiddiza poliisi mu February.\nAkulira okubuuliriza ku misango ku poliisi y’e Katwe, Herbert Wanyoto yategeezezza nti bamalirizza okuziba ebituli ebibadde mu bujulizi obwetaagibwa mu fayiro eno nga ku lw'okutaano lwa wiiki ewedde lwe baabadde balina okugizzaayo ew’omuwaabi wa gavumenti abawabule ku kiddako. Kalamagi yali mutabani wa muliraanwa wa Chameleon e Seguku.\nKalamagi nga yakatuusibwa ku ddwaliro e Mulago.\nPoliisi y’e Kajjansi ye yasooka okukola ku musango oluvannyuma ne wabeerawo okwemulugunya nti gukwatiddwa bubi fayiro n’ekyusa emikono okuva e Kajjansi n’ezzibwa e Katwe.\nPoliisi beyasooka okuggyako sitetimenti abaali mu maka ga Chameleon baategeeza nti omusajja ono yali alumbye okukola obulabe mu maka ga Chameleone era poliisi olwatuukawo nga Kalamagi ayidde n’olususu lubambuse baamussaako empingu ku mikono ne bamuteeka ku kabangali kwe baamutwalira e Mulago gye yafiira.\nFayiro ng’ekyusizza emikono poliisi yaddamu okuggya sitetimenti ku baliraanwa ba Chameleone ne bawa obujulizi obukontana n’obwa Chameleone ne mukyalawe Daniela Atim bwe baawa.\nSsenga wa Nantume asekeredde abasuubira okkola efujjo mu kwanjula: Baweereddwa abasirikale 150\nChelsea eby'okwangula esook...\nChelsea 0-0 Wolves Omutendesi Thomas Tuchel yatandise bubi emirimu mu Chelsea bwe baalemaganye 0-0 ne Wolves...


Bukedde Online - Eggwanga liirino abakazi gye bafuga abasajja\nGGWE omusajja alowooza nti oli waakitalo wulira bino. Liirino eggwanga erya Tuareg, abakazi gye bafukamiza abasajja era nga singa libadde mu Uganda, sirowooza nti waliwo omusajja eyandigumidde obuwangwa bwalyo.\nMu ggwanga lino abakyala be bafuga abasajja. Be basalawo kumpi ku buli kintu eky’ensonga omuli n’okugabira abasajja ebisanja n’ennaku z’okunyumizaako akaboozi mu bufumbo.\nAbasajja abamu be basigala awaka okulera abaana ng’abakyala bagenze okunoonya ensimbi.\nWano ng’omusajja ayimbira bbebi.\nAbakazi babeera n’obusiisira ng’abasajja bayingirayo kiro okunyumya akaboozi ate ne bavaayo ng’obudde tebunnalaba. Kuno bagattako n’okubawa essaawa kwe balina okukanyumiza.\nAbakyala bano omugenyi bw’abakyalira (ng’amba okufuna obwagazi) nga batemya ku basajja okugendayo bakiike.\nWadde mu ddiini y’Obusiraamu kimannyiddwa nti abakyala be balina okwebikkirira, mu ggwanga lya Tuareg si bwe kiri. Sso nga ggwanga erisangibwamu Abasiraamu bangi. Eno abasajja be beebikkirira era ffeesi yonna bagisiba ne balekawo maaso gokka.\nBbo abakyala bagamba nti obuteebikkirira baagala abasajja balabe obulungi bwabwe. Abasajja batandika okwebikkirira nga bakyali bavubuka, kino bakikola ekiseera kyonna okuggyako nga bali mu maaso ga bakyala baabwe ne mu buliri.\nEggwanga lino lirina n’ebyewuunyisa ebirala bingi ebyongera okulaga engeri abakyala gye baatuulamu abasajja ku nfeete!\nMu mawanga agamu ag’Abasiraamu, abakazi be beebikkirira. Naye mu ba Tuareg abasajja be beebikkirira nga bw’olaba ono.\nAbakyala be balina obuvunaanyizibwa ku nsiisira mwe basula. Nkulu nnyo mu ggwanga lino.\nOba okyatenda bya mukazi okusalawo ddi lw’olina okunyumya naye akaboozi, ate wulira bino ebimalamu amaanyi. Mu ggwanga lya Tuareg, abakyala be basajjalaata.\nNga ggwe bw’onowasa omukazi asukka mu omu oba okuba ne haki nnya eri Abasiraamu, eno omusajja abeera n’omukazi omu ate omukyala n’aba n’abasajja b’ayagala era y’avunaanyizibwa ku kugaba ebisanja. Kati ggwe ow’ebbuba totawaana kugendayo.\nOlaba n’abawala abato abatuuse okuganza abasajja balina eddembe okufuna abasajja be baagala!\nN’abawala abato Abatuareg abatuuse okuganza abavubuka oba abasajja, baddembe okuganza omuwendo gw’abasajja bonna be baagala okutuusa lwe balondamu abo ababasanyusa ne babawasa, sso ng’abavubuka balina okwekuumira ku mukazi omu! Ate mwattu eno abakazi be beekwanira abasajja!\nBano obutafaananako mawanga malala nga wano mu Uganda, gye baali basibira abakyala emmanju, lino eggwanga bakikola kifuulannenge kuba abasajja be basibira emmanju.\nMu nkiiko z’ebyalo abakazi bajjira ku mbalaasi era basigala batudde waggulu ng’olukiiko lugenda mu maaso. Ate ebirowoozo byabwe babigulumiza nnyo. Wabula basajjabattu bo batuula wansi era omukisa okusalawo eby’enkizo mutono ddala.\nAbakyala nga batuuka mu lukiiko lw’ebyobufuzi. Ebirowoozo byabwe babikkiririzaamu nnyo.\nMaapu eraga eggwanga lya Tuareg.\nOkumanya bano abakyala bakajjala ku basajja, be babeera bannannyini maka, ebisolo byonna okuli embuzi, endiga n’ente. Olw’okuba eggwanga lino liri mu ddungu, batambula okuva mu kitundu ekimu okudda mu kirala gye bazimba obusiisira. Zino ziba z’abakyala mwe bawasiza abasajja.\nAte ssinga omukazi akugoba tewali kuloopa n’okuwoza nti, ‘‘ate bino twabikola ffenna’’.\nSinga eno embeera ye yali ku basajja bakuno abatayagala kukola n’okulabirira abaana, bandibadde bakuba bulatti. Bbo bandikozenga gwa kuzaala nga badduka ng’olwo omukazi abonaabona n’abaana be.\nOmukyala ono tekimugaana kukuboggolera ate bw’omuleetako eggume oba okumuddamu n’ebbogo akuyisaako kibooko sinnakindi okukugoba mu maka n’onoonya ekibanja awalala.\nEno abasajja be balera abaana. Omukazi aleeta ebikozesebwa naye eby’okumulabirira okugeza okumuwa caayi, okumulongoosa ng’akoze ppupu, okumwambaza n’okumuyimbira obuyimbi bwa ‘ttengerere omwana ayimiridde’ bikolebwa musajja.\nOmukazi ng’ataddeko ebyokwewunda omusajja kw’alabira nti omukazi ali mu mmuudu y’okunyumya akaboozi.\nMu lino eggwanga, abazadde bwe baawukana, omukazi y’asigaza abaana okubalabirira.\nEbirala ku ggwanga lino\nEggwanga lino lisangibwa mu Nigeria, Mali, Burkina Faso, Libya naye abasinga bali mu Niger ne Algeria.\nBalunzi era batambulira nnyo mu ddungu nga banoonya omuddo n’amazzi eby’okuliisa ensolo zaabwe.\nBoogera olulimi lwe bayita ‘Berber’. Basiraamu, naye enkola yaabwe eyawukana nnyo ku nkola z’Abasiraamu okuva mu mawanga amalala.\nAbawala nga bali mu lukiiko


Bukedde Online - Namutebi ku gw'okuyimba agasseeko ogw'obusawo\nNamutebi ku gw'okuyimba agasseeko ogw'obusawo\n'Joel Okuyo weebale kumponya bakwabuzi'\n“Kati ndi musawo, myuziki ne bw’aba tatambudde bulungi sikyayinza kubulwa kyakulya.” Bwatyo Irene Namutebi abamu gwe baakazaako ery’omuyimbi w’engoma eng’anda bwe yeewaanye bwe yabadde alaga essanyu olw’okufuna digguli mu busawo.\nIrene Namutebi ne mukwano.\n"Kati ndi musawo, myuziki ne bw'aba tatambudde bulungi sikyayinza kubulwa kyakulya." Bwatyo Irene Namutebi abamu gwe baakazaako ery'omuyimbi w'engoma eng'anda bwe yeewaanye bwe yabadde alaga essanyu olw'okufuna digguli mu busawo.\nIrene Namutebi ng'afa essanyu.\nOlumaze n'agattako "Ebitabo biwedde kati kambakube omuziki nammwe mukkirize…" Kyokka abadde tannaba kukimalayo ne bamujjukiza nti bakyali ku muggalo.\nNamutebi ye yayimba ennyimba nga: Ekyapa (ne Gravity Omutujju), Gwalubeerera, Abadde Katonda wange (ne pasita Mondo) n'ennyimba endala. Y'omu ku bayizi abatikiddwa leero ku Kampala yunivasite.\nOno yeewangulidde digguli mu ‘public health' kyokka agamba nti wadde obuwanguzi abufunye naye tebibadde byangu.\n"Okusoomoozebwa okusinga kubadde kukwataganya bitabo n'okuyimba. Buli kimu kyetaaga obudde olumu mbadde nneesanga nga ntambudde mu bivvulu sisobodde kugenda ku ssomero ate ne corona bwe yajja ensomesa yakyuka ne batuzza ku yintanenti.\nNaye Mukama wamanyi era mwebaza nti ansobosezza okutuuka ku buwanguzi buno." Namutebi bwagasseeko.\nSsente z'Emyooga zaakuyamba abeetegese obulungi\nAmuriat yeeyamye okuyigga abatta Kaweesi\nBatongozza enkola y'okukebeza abavubuka akawuka akaleeta siriimu


Bukedde Online - Muhoozi alambudde ffaamu ya Kabushenga: Akubirizza abavuka okwekolamu omulimu bafuuke ab’omugaso eri eggwanga\nMuhoozi alambudde ffaamu ya Kabushenga: Akubirizza abavuka okwekolamu omulimu bafuuke ab’omugaso eri eggwanga\nGavt. ekakasizza abalimi b’e Rakai okubasasulira...\nOMUWABUZI wa Pulezidenti ku nsonga z’ebikwekweto asibiridde abavubuka entanda okwekolamu omulimu bafuuke ab’omugaso eri eggwanga lyabwe nga bakola ebirizimba.\nnga ng’alaga Maj. Gen. Muhoozi emmwaanyi .\nMaj. Gen. Muhoozi Kainerugaba bino abyogedde oluvannyuma lw’okulambuzibwa ffaamu y’akulira kkampuni ya Vision Group etwala ne Bukedde, Robert Kabushenga eyitibwa Rugyeyo Farm e Namayumba mu Wakiso okuli yiika z’ebitooke 20, yiika 50 za mmwaanyi n’emizinga gy’enjuki.\nMuhoozi agambye nti mu mwaka 2019 abavubuka basaana okukyusa enneeyisa yaabwe, babeereko ne bye bakola ebivaamu ssente, okusobola okwekulaakulanya.\n“Abavubuka ky’ekiseera mufuuke abakozi era abaagala eggwanga lyammwe.\nNga tukaaba ebbula ly’emirimu, mulowooze ku kulima n’okulunda kuba mulimu ssente, mu kifo ky’okudda ku ttaka ne mulitunda olwo ne muddukira mu bibuga okunoonya emirimu ate ng’obulamu bw’ekibuga bukaluba okusingawo”, Muhoozi bw’agamba.\nAtenderezza Kabushenga okwenyigira mu bulimi ky’agamba nti kiwa abantu ekyokulabirako ekirungi bwe balaba nga n’abayivu wamu n’abo abakola emirimu gy’ekikungu basobola okulima mu kifo ky’okukulekera abalemeddwa ensi, era kino kikufudde okw’omuwendo.\nYagambye nti naye yatandika okulunda ente wabula afunye ekinyegenyege okutandika okulima naddala ebitooke n’emmwaanyi era akubiriza abavubuka okubaako nabo kye batandika okusinziira ku busobozi bwabwe.\n“Totandika nga Kabushenga oba omuntu omulala atandise n’ekinene kuba obusobozi obwo oyinza okuba nga tobulina. Tandika okusinziira ku busobozi bwo lw’ogenda okubaako w’otuuka n’okukyusa obulamu bwo”, Muhoozi bw’agamba.\nAnnyonyodde nti ekisinga obukulu kwe kumanya bye weetaaga okutandika otuuke ku ky’oyagala, kyenyigiremu era soma otegeere bulungi bye kyetaaga okusobola okukuwa ekisinga kuba bangi bayingira ebintu bye batategedde kuba balina gwe balabye abikola, ekibaviirako okufiirwa.\nRobert Kabushenga asabye Muhoozi okujjukiza Pulezidenti obweyamu bwe obw’okugulira Bannayuganda enkumbi obukadde 18, ze yasuubiza mu kulonda okwaggwa ky’agamba nti wadde abamu baakivvoola nti tekinologiya mukadde naye Bannayuganda abasinga bakozesa nkumbi okulima.\nKabushenga ( ku ddyo) ng’akwasa Maj. Gen Muhoozi amatooke oluvannyuma lw’okumukyalira.\n“Nze wano buli mukozi akozesa enkumbi ssatu omwaka. Ssinga kino okissa ku muntu wa wansi atalina busobozi okugula enkumbi buli luvannyuma lwa myezi ena, yandiremwa okulima wadde ng’akwagala”, Kabushenga bwe yategeezezza.\nAgamba nti buli muntu asaana okubaako ky’akola mu bulimi n’obulunzi kuba bwe buyimirizzaawo Bannayuganda n’eggwanga.\n“Omwaka guno buli omu abeeko ky’ayiikiriza ate akikole bulungi. Nkakasa ssinga kino kibaawo embeera y’ebyenfuna n’obulamu mu Uganda byakukyuka”, bw’agamba.\nAkubirizza Bannayuganda okwongera okwenyigira mu bulimi bw’emmwaanyi ng’agamba nti Uganda erimu abalimi b’emmwaanyi akakadde kamu ate ng’abalala obukadde munaana be ziyimirizzaawo kyokka nga waliwo bangi abalina ettaka eritudde nga tewali kye balikolerako ate nga basobola okusimbako emmwaanyi.\nAwadde abalimi amagezi okulabirira amasamba gaabwe nga bwe balabirira ebintu nga mmotoka, ofiisi n’ebirala nga balondoola ebirime n’ensolo zaabwe okumanya bye birwadde n’okubijanjaba nga bukyali.\n“Tulina ekizibu ky’akawuka akakaza obutabi bw’emmwaanyi kyokka kano ssinga weewaayo n’ogenda ng’okanoga n’okwokya obutabi obukaze n’oluvannyuma n’okafuuyira osobola bulungi okukagoba mu ssamba yo n’otafiirizibwa”, Kabushenga bw’agamba.\nAsabye Muhoozi okutuusa eri be kikwatako okukaaba kw’abalimi n’abalunzi olw’ebikozesebwa by’ebicupuli ebikyalemedde ku katale omuli eddagala, ensigo n’ebirala ebifiiriza abalimi n’abalunzi.\nRugyeyo Farm e Namayumba


Agambibwa okutta Kirumira attiddwa, 9 bakwatiddwa. Museveni. - Watchdog Uganda\n1st October 2018 at 13:44\nOMUSAJJA abadde aludde nga anonyezebwa ku bigambibwa nti yeetaba mu kutta eyali omudumizi wa Poliisi ye Buyende ASP. Muhamed Kirumira, Amaggye gamuzindukirizza ne gamutta, ne banne abalala abawerako ne bakwatibwa.\nAbudul Kateregga attiddwa oluvanyuma lwe Ggye lya UPDF elikola ogw’okuketta okukola ekikwekweto okusobola okukwata abagambibwa okuba mu kobaane ly’okutta Kirumira.\nKino kibikkuddwa Pulezidenti Museveni yenyini ku mukutu gwe ogwa facebook, kwategerezza nti amaze okufuna amawulire gayise amalungi nti omumpembe Kateregga attiddwa, ono ne banne babadde balina olukwe lwe baaluse ku nkomerero ya wiiki eno, olw’abadde lugendereddwamu okutta omu ku banene mu Gavumenti.\nMuseveni ategezezza nti Kateregga yoomu ku bampembe abaali mu buyekera ne Kibiina kya ADF, nti era ono ekitongole ekikessi eky’aMaggye (CMI) kibadde kimutambulirako buli kadde.\n“Mmanyi nti njogera ku lwammwe mwenna bannaUganda era nga nkulisa Amaggye olw’okukwata abagambibwa okuba nti betaba mu kutta Kirumira, ate negakola ekisoboka omumpembe Kateregga n’atasimattuka.Ono yali yaweebwa ekisonyiwo gye buvuddeko nga agambye nti yeenenya okuva mu buyekera, kyokka yasigalamu ebikolwa eby’obutemu, Nsaba mwenna abalina kye bamanyi ku kibinja kino ekya Kateregga ne banne abulire amaggye ne Poliisi.” Museveni bwe yategezezza ku mmande.\nKinajjukirwa nti Kirumira yattibwa bwe yali ava ku mukolo ogumu ne mukwano gwe, abazigu bwe bamusindirira amasasi ag’amuttirawo bwe yali anatera okutuuka mu makaage agasangibwa e Bulenga.\nKenya: 40 doctors trained to the burden of cancer and neurological disorders


ANTI WAAYA! Palamenti buli mwezi erina okweyambisa Kondomu 10,000 mu kwegadanga, wuuno Omubaka alemeddeko ‘lwaki mutuswaza’ – The Bridge Uganda\nPalamenti mu ggwanga erya Malawi egobye ekiteeso, eky’okubatonera obupiira bu galimpitawa, emitwalo 20 okuva mu kibiina ekirwanyisa Mukenenya ekya Aids Health Foundation.\nObupiira, bubadde bwakuteekebwa mu kabuyonjo za Palamenti omuli ez’abakyala ne z’abaami.\nWabula akulembera oludda lw’abakiise ba Palamenti abasinga obungi Richard Chimwendo, agambye nti Palamenti teyetaaga Kondomu nga buli mukiise wa Palamenti bw’aba azetaaze, asobola okuzetusaako.\nAte ssentebbe w’akakiiko ka Palamenti ak’ensonga z’ebyobulamu Maggie Chinsinga, agambye nti obupiira bu galimpitawa, bubadde bwakuyambako okutangira abakiise ba Palamenti obutalwala n’okusingira ddala abo, abatya okubulamuza ku maduuka.\nPalamenti ya Malawi\nWabula Palamenti egamba nti singa baweewa obupiira, ekigenda kutattana linnya lyabwe n’okusindika sigino nti Palamenti, obwenzi busukkiridde ate nga abasiinga obungi bafumbo.\nAmawulire mu ggwanga erya Malawi, galaga nti buli mwezi Palamenti erina okweyambisa obupiira 10,000, ng’abasinga okumweyambisa basajja ssaako n’abakyala abakyalimu endasi ez’okusinda omukwano.


Sizzaman alumbye Bebe Cool: 'Oyitirizza okukoppa ennyimba zange'\nBebe Cool amwanukudde: Oyo Sizzaman antambulirako naye ky’anoonya ajja kukifuna. Anvunaana okuddamu oluyimba lwa Omudiribada naye ky’alina okumanya nti ayinza okuba nga eyamuwandiikira oluyimba luno ye yalukoppa ku nze kubanga si muwandiisi wa nnyimba\nOMUYIMBI Sizzaman ng’amannya ge amatuufu ye Andrew Kiyemba abantu abasinga baamumanyira ku luyimba lwa ‘Angella’ lwe yafulumya mu 2011. Mutabani wa Jane ne James Musanje ab’e Mukono Namayuba Kyetume. Akubye ennyimba nga Taxi Money, Mafalanga, Inna di dance n’endala kyokka ennaku zino eby’okuyimba abadde yabiwummuzaamu ng’abawagizi be beebuuza ky’aliko. Fred Yiga ne Ronnie Mark Kiyingi baayogedde naye n’ababuulira ky’aliko kati.\nSizzaman wabula, simanyi baakuwasa?\nNedda ssebo sibadde mwebyo. Omuziki nasooka ne nguwummulamu nga nnina ebimpuuba. Kati nakomyewo era mwendi.\nObadde bweru wa ggwanga, kulikayo mu UNAA.\nMu ggwanga mbaddemu naye nga nnina bizinensi ze nkola kubanga ennaku zino omuziki gunyuma olinayo awalala w’osolooza akasente. Mu kiseera kino osobola okumpita omusuubuzi. N’ekirala mbadde mpanga situdiyo era kati yawedde namaze n’okukwata ennyimba zange empya.\nKy’ogamba ogenda kuddamu okuyimba?\nYee.. era oluyimba lwange baluyita ‘‘Omudiribada’’. Kuno ng’asseeko endala nga Siriingi, Wulira ebbaala n’endala.\n‘Omudiribada’ bitegeeza ki? Kitegeeza abantu ababeera mu bulamu obwabulijjo nga tebalimba oba okukweka ekituufu kye bali. Lunnyonnyola ebintu ebibeera mu bulamu bw’abantu kyokka nga tebaagala bantu balala bategeere.\nSizzaman, Straka Beibe wamukyayira ddala?\nOyo gy’ali tuwuliziganya ate olina okukimanya nti tulina omwana atugatta. Naye nnina omukyala omulala gwe nafuna.\nBantu ki abakuyambye okufuuka ky’oli kati?\nBobi Wine ye yanzuula n’ampa omusingi gwe ndiko. Abalala kuliko: Radio ne Weasel, Jeff Kiwa ne bazadde bange mpozzi n’abawagizi bange.\nKiki ekikuleetera okwenyumiriza mu ky’oli leero?\nNzudde ebitone ebirala nga Sheeba Karungi, Roden Y, Minayo n’abalala. Natambulanga ne Sheebah mu bivvulu kyokka ng’abantu baηηamba lwaki simuvaako kubanga eby’okuyimba tabitegeera. Kyokka oyo gwe baanyoomanga essaawa eno ye nnamba emu.\nLwaki ggwe ne Bebe Cool temwematira?\nNze sirina mpalana yonna ne Bebe Cool lwakuba ebikolwa bye binnyiiza. Ayitirizza okwoza mu nnyimba zange. Bwe nakuba ‘Ah Goodlife ting dis’ n’ayimba ‘Ah Gagamel ting dis’. Bwe naleeta ‘Ayagala Mafalanga’ n’akuba ‘Ayagala Munyarwanda’. Bwe nakubye Omudiribadda, nagenze okuwulira ng’afulumizza Mudiribada.\nOlinayo ennyimba ezikunyumira naye nga si zizo?\nSmart Wire olwa Vampino, Kadaaga olwa Santana, Ntulika olwa Da Agent, ne Bad Gal Nseko olwa Lady Sparkle.\nOlinayo ekintu ekikunyiiza?\nKinnuma nnyo okuteekako leediyo ne ttivvi ne mpulira nga bakuba ennyimba za Bad Black ne Don Zella ng’ate si bayimbi ezaffe ne bazireka ebbali.\nBebe Cool amwanukudde:\nOyo Sizzaman antambulirako naye ky’anoonya ajja kukifuna. Anvunaana okuddamu oluyimba lwa Omudiribada naye ky’alina okumanya nti ayinza okuba nga eyamuwandiikira oluyimba luno ye yalukoppa ku nze kubanga si muwandiisi wa nnyimba


Bukedde Online - Be baalongoosezza e Mengo ne bafa batadde akazito ku ddwaaliro\nBe baalongoosezza e Mengo ne bafa batadde akazito ku ddwaaliro\nMINISITA Sarah Opendi agambye nti agenda kulagira olukiiko olufuga abasaso mu ggwanga okunoonyereza ku basawo abaalongoosezza abantu mu ddwaaliro lya Mengo Hospital omwezi oguwedde abamu ne bafa okwabadde n’omuwanika wa DP Hajji Isa Kikungwe.\nKiddiridde Dr. Asadu Sentongo okuvaayo n’asaba eddwaaliro ly’e Mengo lifulumye ekiwandiiko nga bannyonnyola ebikwata ku basawo bano abaalongoosezza abalwadde. Dr. Ssentongo yabadde ku Bukedde TV nga yeebuuza engeri abasawo abatamanyiddwa gye baayingira mu Uganda ne balongoosa abantu ne bamala ne badda ewaabwe nga tewali abakubye ku mukono so ng’abantu be bakozeeko bagenda bafa omu kw’omu era nga kiteeberezebwa nti kyava ku ngeri gye baabalongoosezzaamu.\nKikungwe yeevuze mu mmotoka n’agenda mu ddwaaliro bamulongoose ekizimba ku bwongo naye olwamulongoosezza teyazze ngulu. Abalala be baalongoosezza kuliko Ismail Sekyanzi ow’e Wandegeya naye yafudde ne Hajji Mustafa Kisaayire eyafudde n’aziikibwa e Butambala. Hajji Abdallah Lukubi yannyonnyodde nti baatutte Kisaayire mu Albert Cook e Mengo ne bamulongoosa.\nEra agamba nti baamulongoosezza wamu n’abantu abalala 28 kyokka 13 ku bo bafudde. Dr. Ssentongo yagambye nti nga tebannagenda mu kkooti kuwawaabira ddwaaliro, bubeera buvunaanyizibwa bwa ddwaaliro okufulumya ekiwandiiko kuba yafunye obukakafu nti abaalongooseddwa baabayingizza mu kisenge kimu kirindi.\nNti nga bayingiza abantu mukaaga oba bana ne babafulumya ng’obumese. Abasawo Abazungu abantu be beemulugunyaako nti be baalongoosezza abantu kigambibwa nti baavudde mu Stanford University California ne Duke University northern California Amerika. Dr. Rose Mutumba akulira eddwaliro ly’e Mengo ku mawulire Agataliiko Nfuufu yategeezezza nti baabadde bagenda kufulumya ekiwandiiko ekitongole ku mbeera eyo.\nDR. ANNYONNYODDE EMITENDERA MWE BAYITA OKUKKIRIZA OMUSAWO Dr. Charles Kasozi okuva mu ddwaaliro e Mulago yagambye nti abasawo mu Uganda baluhhamizibwa n’okulondoolwa olukiiko lwa Uganda Medical and Dental Practitioners Council (UMDPC) era omuwandiisi waalwo ye Dr. Katumba Ssentongo ng’ateekebwawo minisitule y’ebyobulamu.\nDr. Kasozi agamba nti omusawo avudde ebweru w’eggwanga alina okutwala empapula ze mu lukiiko luno ne zeekebejjebwa. Ateekayo okusaba n’alaga oba ayagala kukolera mu Uganda okumala ekiseera ekigere oba ayagala kubeerawo lubeerera. Bwe bamukkiriza, bamusindika mu ddwaaliro gy’agenda okukolera kyokka bamuteekako omukugu amuli waggulu n’alondoola emirimu gy’akola okukakasa oba by’akola bituufu aleme kukosa b’ajjanjaba.\nMINISITA AYOGEDDE Minisita Sarah Opendi yategeezezza Bukedde nti agenda kulagira UMDPC bakole okunoonyereza ku basawo bano abantu be beemulugunyaako baweeyo lipooti. Bwe kizuulibwa nti baaliko obuzibu obwaviirako abantu okufa, bagenda kukwatagana n’ekitebe kya Amerika mu Uganda babalondoole.\nEra ayagala okukakasa oba baayita mu mitendera nga bajja okuwa obujjanjabi mu Uganda kuba enkola egobererwa, balina kusooka kukasibwa minisitule y’ebyobulamu nga tebannalongoosa bantu. Yasabye abehhanda z’abaafudde ng’obuzibu buvudde ku kulongoosebwa kwe baafunye mu ddwaaliro e Mengo bateekeyo okwemulugunya kwabwe mu lukiiko lwa UMDPC mu buwandiike


Bukedde Online - By'oba okola okufuna mu mobayiro mmane\nNkola 500,000/- omwezi mu bizinensi ya mobayiro mmane ekinnyambye okutandika bizinensi y’okusuubula amasimu.\nMathew Lubyayi ng'ali w'akolera.\nOMULIMU gw’okuweereza n’okufuna ssente ku ssimu gwettaniddwa abantu wadde gujjudde okusoomooza mu bibuga ne mu byalo. Mathew Lubyayi, ow’e Kanyanya akola mulimu guno era akulaga bw’agutambuza n’asobola okufunamu wakati mu kusoomoozebwa.\nNnalina okusooka okufuna layini ya Agenti n’erinnya lya bizinensi okuva mu kkampuni ey’ebyempuliziganya. Oluvannyuma kikwetaagisa okugenda mu kitongole ky’ebyemisolo mu ggwanga ekya URA okufuna nnamba ya TIN ng’eno ekuyambako okusasula omusolo.\nNatandika ne 2,000,000/-, kwe natoola 120,000/- ne nkozesa akapande akalaga omulimu, 60,000/- zaagenda ku kufuna linnya lya bizinensi ne layini ya Agenti. TIN yammalako 20,000/- ate 250,000/- nazeeyambisa mu kusiiga langi emmyufu n’eya kyenvu ku nzigi ne mu nnyumba okwongera okulanga bizinensi yange. Ate 1,550,000/- nazikozesa nga kapito akozesebwa bakasitoma.\nBy’olina okumanya ng’otandika\nOkusinziira ku mateeka agabaweebwa kkampuni z’ebyempuliziganya, tewali akkirizibwa kuggya ku kasitoma ssente ez’obuliwo nga ba Agenti abamu bwe bakola, ensasula yonna ekolebwa ku ssimu.\nEbirungi bye nfunye mu bizinensi eno\nNfunyeemu ssente ze nkozesezza okusuubula amasimu.\nNsobola n’okwebeezaawo mu bulamu obwabulijjo.\nEbisoomooza bye nsanga\nKapito nkyalina mutono nga bakasitoma oluusi bajja nga baagala ssente nnyingi ate nga siziweza.\nSsente z’obupangisa nnyingi ate ng’emyezi egimu sikola nnyo.\nEmisolo mingi ng’ate ennyingiza ebeera ntono.\nOmulimu guno gujjuddemu abafere abakozesa olukujjukujju okutubbako ssente.\nEkifo kye nkoleramu mu biseera by’enkuba kiremesa bakasitoma okukyama.\nBwe mbeera nkoze nnyo, omwezi nfuna 500,000/-, bwe ntoolako ssente z’obupangisa 230,000/- ne 70,000/- ze nkozesa ku kulya n’ebyetaago ebirala olwo mbeera nfissa 200,000/-.


Ebyafaayo: Amin Yazza Enjole Ya Sir Edward Muteesa – Uganda Today\nChris KatoAugust 15, 2021\nEbyafaayo bya Buganda\nAmin ne Buganda.\nNewankubadde nga Amin yeyali omuddumizi wa eggye lya Uganda eryalumba Ssekabaka Sir Edward Walugembe Luwangula Muteesa ow’okubiri mu Lubiri lwe e Mengo, mu 1966, omuntu y’omu yakola kinene nnyo okugezaako okuzzawo obwakabaka obwaali busanyizziddwawo Kawenkene Obote.\nRobert Nviiri akuttottolera byeyakola mubuufu obwokutebenkeza emitima gy’abaganda egyaali gyenyisse olwokufa kwa Ssekabaka n’abaganda abalala bangi.\nAmin yategeeza ensi nga enjole ya Sir Edward Muteesa II bwe yali egenda okukomezebwawo era n’ekifaananyi kye kitimbibwe mu kisenge kya National Assembly (Parliament) kubanga ye president wa Uganda eyasooka. Era yagamba nti Sir Edward yali wakuziikibwa mu bitiibwa byonna eby’amagye nga eyaliko omuduumizi w’amagye ate ali ku ddaala lya Major General era Kabaka wa Buganda. Abaganda baawa Amin erinnya erya Mirembe olw’ekikolwa ekyo.!\nAbataka ba Buganda nga bagenda ku mikolo gya Buganda\nAmin yayimbula abasibe 54 bonna abaali baasibwa olw’ebyobufuzi. Mu abo mwe mwali Nnaalinnya Sarah Ndagire, Nnaalinnya Mpologoma, Omulangira Mawanda, Omulangira Badru Kakungulu, Omulangira Kayemba, Omulangira Jjuuko, Omulangira Ndawula, Oweek. Amos Sempa, Ben Kiwanuka, Paul Ssemwogerere, Jolly Joe Kiwanuka, ne A. Ssenkoma.\nAmin yalonda abasajja enkwatangabo 18 okuva mu bitundu byonna ebya Uganda n’akola gavumenti era n’erayizibwa Ssaabalamuzi Sir D.J. Sheridan ku kisaawe e Kololo.\nMayor Francis Walugembe\nAmin mu kwogera kwe e Kololo yalangirira nga bwe yali aggyewo ebitongole byobufuzi nga n’ekya Mayor nga mw’okitwalidde. Kyokka yasaba abantu obutawoolera ggwanga ku muntu yenna. Bo bannamasaka olwawulira ebyo ne beeyiwa mu bbaala ya Francis Walugembe mu Nyendo eyali eyitibwa Mirinda Bar ne banywa buli kimu kye baasobola okukwatako engalo nga bwe baleekaanira waggulu nti Walugembe oli munnanfuusi. Baava awo ne balumba amaka ge kyokka yali abatebuse ng’adduse. Mu busungu obungi kwe kukuba enju ye amayinja n’okugikoonakoona era baali bagenda okugyokya awo police we yatuukira n’etaasa embeera.\nAmini eyali Pulesidenti wa Uganda oluvanyuma ly’okukunkumula eyali mukamaawe Milton Obote omukono mukibya, nga ali ne Kabaka wa Buganda Ronald Muwenda Mutebi eyali Omulangira mukiseera ekyo.\nAmin yakkiriza eyaliko Minister wa Obote, William Kalema, okudda ku butaka era mukyala we Rhoda Kalema ye yamwaniriza ku kisaawe e Ntebe. Amin yatuma Abu Mayanja amukiikirire ku mukolo ogwo.\nKafyu n’ebiseera ebyakabenje\nAkakiiko k’amagye kaasaba Amin afuge Uganda emyaka etaano nga president awatali kulonda nga bw’atereeza eggwanga era ne kalangirira nga ebiseera ebyakabenje bwe byali biggyiddwawo kyokka bwo Obwakabaka bwaali bwakulinda okuzzibwawo.\nAmin yayimbula abasibe abalala 1,509 abaali baasibwa ku misango emijweteke era n’alangirira olunaku lwa 07/03/71 nga olw’okwekulisa ekkomera n’okufuula Uganda the 2nd Republic of Uganda. Mu basibe abaayimbulwa mwe mwali Oweek Kamaanyi\nKu mawuledi e Masaka, Amin yasaba bannayuganda bakuume eddembe gavumenti y’amagye lye yali ebaleetedde era abaamaduuka n’abalagira okuwanikanga ebbeeyi y’ebintu bye batunda kisobozese obutaseera omuntu owabulijjo\nEnjole ya Ssekabaka Muteesa II yakomezebwawo ku butaka nga ewerekerwako abantu 129. Baagireetera mu nnyonyi Super VC10 eya British Caledonian\nOluvannyuma lwa Obote okuyima e Tanzania n’akolokota Amin olw’okukomyawo enjole ya Sir Edward, gavumenti ya Amin yakola akaddanyuma ku bweyamo bwayo bwe yali ekoze okulekawo ebijjukizo Obote bye yali akoze. Mu bijjukizo ebyo mwe mwali ebifaananyi mu wofeesi za govt, ekibumbe ky’omutwe gwa Obote ku kiyitirirwa ekiyingira mu Parliament, oluguudo Obote Avenue mu Lira ne Kampala, oluguudo Apollo Avenue mu Kampala, essomero Dr. Obote college e Lango, Apollo hotel, Milton Obote Foundation.\nWaaliwo omuntu owakajanja eyali ayagala okulaga nga bw’awagira ennyo Obote era nga n’embwa ye yagituuma Obote, ku olwo oluvannyuma lw’ekirangiriro embwa eyo yalwala era enkeera nga 21/04/71 bwe baamala okuwanulayo ettwe ly’Obote ku Parliament, embwa Obote nayo n’etondoka! Musajjamukulu oyo erinnya ye yali Simon Mwebe.\nGavumenti yafulumya yategeeza ensi nga bwe yali egudde mu lukwe lwa Obote okuyima e Tanzania alumbe Uganda era atte abantu naddala Abaganda olw’okuwagira Amin. Era mu biwandiiko bambega ba gavumenti bye baali baguddeko Obote yali ategese okutta mukazi we Miria n’abaana omusango bagusibe ku Amin. Ebiwandiiko bino byakwatibwa n’omukozi wa EARC ayitibwa Labeja eyali yakava e Tanzania wamu n’abatanzania basatu. Waaliwo n’omwana w’essomero omutanzaniya, amannya G. Katabaro, eyakwatibwa mu lukwe lwe lumu nga yali agenze e Mutukula okuketta ku busobozi bw’amagye ga Uganda.\nAmin bwe yali alambula e Kigezi yategeeza ensi nga bwe yali agenda okusooka okukola Entegeka y’Obufuzi (Constitution) empya nga amagye tegannaba kutegeka kulonda\nAbaganda bwe baalaba nga Obote yeefunyiridde okutabangula ensi, kwe kusalawo okukubaganya ebirowoozo ku magezi ki agayinza okusalibwa okuwata Obote. Omuntu omu kwe kuteesa gavumenti eteekewo ekirabo kya kakadde kamu (1m/-) nga ekirabo eri oyo alikwata Obote nga mulamu oba mufu. Gavumenti ekiteeso yakigula era n’egamba nti Obote yali yeetagibwa akomewo abitebye eby’okufa kwa Brig. Perinayo Okoyo ne mukazi we Anna Okoyo abaatemulwa e Gulu aba GSU. Era govt yayongera n’eteekawo ebirabo bibiri buli kimu kya 500,000/- eri oyo alikwata Akena Adoko ne Lt. Col. Oyite Ojok abaali baddukira e Tanzania oluvannyuma lwa Amin okuwamba Obote. Ababiri abo baali balina kye bamanyi ku kufa kwa Brig. Okoya ne mukazi we Anna.\nSsabasajja Kabaka wa Buganda Ronald Muwenda Mutebi Ow’okubiri nga akongojjebwa Ab’embogo kummattikiraage mu 1993 e Nagalabi Buddo\nAmin yatuuza olukiiko lwa banaddiini e Kabale okulaba engeri eddiini gye ziyinza okwegattamu kubanga Obote yali ayise mu kituli kya ddiini okwawulayawula mu bannayuganda.\nAmin yennyamira okulaba nga akakiiko akaali kakola ku nsonga z’Ekkanisa tekaasobola kukkiriziganya ku ebyo ebyali bireeseewo okukuubagana wakati wa Buganda ne Province of CoU, Rwanda, Burundi and Boga Zaire.\nMinisita w’ebyensimbi, Emmanuel Wakhweya, yafulumya embalirira y’omwaka gw’ebyensimbi 1971/72 gavumenti mwe yaggyirawo emisolo munaana egyali ginyigiriza omuntu wa bulijjo\nMwannyina wa Amin, Akisu, yafiira awaka we e Bugerere. Amawulire gano Amin gaamusanga Teso ku mirimu emitongole. Akisu yaziikibwa mu Arua nga 22/06/71\nBen Kiwanuka yalayizibwa ku kifo ky’Omulamuzi omukulu oluvannyuma lwa Amin okumuggonomolako obukulu obwo nga omulamuzi munnayuganda asoose okudda mu kifo kya Justice D.J. Sheridan eyali awummudde. Ben yakola akabaga ak’okwebaza n’okwekulisa nga 28/06/71 mu maka ge e Lubaga era Amin teyalutumira mwana.\nAmin yalangirira nga Kampala bwe yali eyawuddwa ku Buganda region okukola Kampala region era nga ekitongole kyayo kyakubeera Nsambya ate yo Buganda region ekitebe kyayo kibeere Ntebe\nGavumenti yawa Eng. Joseph Kimbowa owa Kimbowa Builders and Contractors omulimu gwa 3.9m/- ogw’okubunya amazzi mu nkambi y’abanoonyi b’obubudamo e Nakivale mu Ankole.\nAmin yasisinkana Abataka Abaganda abakulu nga Ssaabataka Ronald Mutebi ye musaale, mu Kampala International Conference Centre eyali yakaggulwawo nga 03/06/71. Mu Bantu abalala abaayitibwa mwalimu abo abaali ababaka b’olukiiko lwa Buganda, bannaddiini, abasuubuzi, bannamateeka, ababaka ba National Assembly. Bonna awamu baali 1,500. Ensonga enkulu ez’okuteesaako zali okutumbula ebyobulimi, ebyenfuna, n’ebyokwerinda. Amin yagamba nti etteeka lya 1928 ery’obusuulu lyali kisaana okulongoosebwamu okusobozesa omusenze ne nannyini ttaka okubeera obulungi. Yakikkaatiriza nti gavumenti ye yali tegenda kuggyako bantu ttaka lyabwe. Amin bwe yamala okwogera, eyaliko Katikkiro Oweek. Paulo Niel Kavuma kwe kusaba nabo babeeko kyeboogerako, era Amin n’akkiriza.\nOweek. Kavuma yasaba Amin akkirize Obwakabaka buddewo mu Buganda ne mu bitundu ebirala gye bwaali singa abantu baayo bakyagala.\nOmutaka omulala yasaba Amin akkirize Omulangira Ronald Mutebi ayitibwe Ssaabataka n’enju eyali ey’Obote e Kololo eweebwe Omulangira Ronald Mutebi oluvannyuma lwa Bbote okwonoona Olubiri lw’e Mmengo.\nSsabasajja Kabaka wa Buganda Ronald Muwenda Mutebi nga asisinkanye pulesidenti Tibuhaburwa mu maka g’obwa pulesidenti e Nakasero\nOmutaka omulala yasaba Bulange eddizibwe Buganda\nMusajjamukulu Walakira yasaba ebbeeyi y’emmwanyi erinnyisibwe etuuke ku 1/- ate eya ppamba etuuke ku 2/- buli kkiro.\nKu nsonga ez’obwakabaka Amin yaddamu nti KY ne UPC be baaleeta omuteeru bwe beesitula mu 1961 ne bagenda e Baamunaanika ne balimba Sir Edward okukkiriza okuwa UPC ababaka ba Buganda 21 Obote asobole okuwangula DP. Wano Amin kwe kukyukira Ignatius Musaazi n’amuwemuukira nga amugamba nti “Olwokukyukakyuka kammwe Abaganda, ggwe watandika UNC kyokka n’okivaamu n’okirekera Obote eyakifuula UPC era olwo n’avuluga ebintu!”\n(Amawulire ga Munno owa 03/08/71 gaali gafulumizza eggulire erigamba nga Ssaabalangira Paulo Lukongwa bwe yali akakasizza nti Omulangira Ronald Mutebi ye Ssaabataka) Amin ku ky’okuzzaawo Obwakabaka yagamba kigire nga kirinda kubanga kyali nsonga ya byabufuzi ate nga amagye gaali gayimirizza ebyobufuzi okutuusa nga gamaze okukola ku nsonga 18 ze gaawa okuggyako gavumenti ya Obote. Omukiise omu yali asabye Amin akkirize ababaka b’olukiiko lwa Buganda balondebwe butereevu abantu. Ekyo Amin yakikkiriza.\nNUSU ku Bwakabaka.\nAbavubuka b’ekibiina Obote kye yatandikawo ekya NUSU olwawulira okusaba kw’Abataka okw’okuzzaawo Obwakabaka, ne bawandiikira Omulangira Ronald Mutebi ave ku by’okulowooza ku kuzzaawo Obwakabaka! Mbu eyo yali nkola nkadde ezza ensi yaffe emabega! Tebaakoma awo, baagamba Omulangira mbu abo abaamuli ku lusegere baali banoonya buwagizi mu byabufuzi!\nAbayeekera ba Obote nabo baagulirira abanene mu gavumenti ne mu Bantu basobole okuwakanya eky’okuzzaawo Obwakabaka nga bayita mu kuwandiika mu mpapula z’amawulire, enjawukana mu Balangira, pokopoko mu bintundu ebiri wabweru wa Buganda okusobola okunafuya Amin ku ky’okuzzaawo Obwakabaka.\nSeminary y’e Bukalasa yajaguza emyaka 75 era Amin yayitibwa nga omugenyi owoolunaku. Mu kwogera kwe, Amin yagamba nga bwe yali akwasizza Ben Kiwanuka abaana be bana basobole okusoma obusaserodooti. Ben ensonga yagikwasa abakulu b’Eklezia engeri abaana ba Amin ne Amin gye baali Abasiraamu\nEyali akulira Commercial Court, Michael Kaggwa yatemulwa era omulambo gwe ne gussibwa mu mmotoka ye Ford Anglia ne bagivuga okutuuka e Namirembe nga ku Sanyu Babies Home, ne bagikumako omuliro! Kiteeberezebwa nti abaakikola baali bayeekera b’Obote. Yaziikibwa ku biggya bya bajjajjaabe e Mannyangwa.\nSsaabataka yakomekkereza okukyala kwe okwokubiri mu Summer holidays. Yagendako e Lubaga okubeebaza bye baakolera kitaawe mu 1966 nga Obuganda bulumbiddwa Obote.\nKu lunaku lwa 09/10/71 ku kukuza ameefuga e Kololo, Amin yategeeza ensi nga Obwakabaka bwe bwali tebukyaddawo! Era ku olwo Amin lwe yayingizibwa nga Chancellor wa Makerere University okusinziira ku tteeka lya 1970 Makerere bwe yali efuulibwa University\nAmin yakola ekijjukizo kya Bassekabaka Daniel Mwanga II ne John Ccwamali Kabarega wamu ne Chief Daudi Odora ku mutala Kungu mu Kyoga district, Lango.\nAmin yayima e Mbale n’agamba nti gavumenti bw’eriba etuusizza okukwasa obuyinza bannabyabufuzi, egenda kusooka kuggyawo ebibiina by’obufuzi byonna ebyaliwo nga 1971 tegunnatuuka kubanga bye byali akagiiko nnattabula nga bisinziira mu njawukana mu ddiini okwawulayawula mu bannayuganda.\nNga 29/10/71 Amin yatandika okulambula ebitundu bya Buganda nga atandikira e Mubende\nAmin yalambula Buganda yonna. Amin bwe yava e Mubende yalaga Busujju. Bwe yali tannakyaluka e Busujju, eyo gye yabotolera ekyama eky’okulabula omulangira Ronald Muwenda Mutebi ku nsonga z’ebyobufuzi ng’ayita mu muto wa Kitaawe Omulangira David Ssimbwa.\nAmin yatuuza Abalabirizi ba Buganda ku bya lipoota ya John Bikangaga oluvannyuma lwa West Buganda ne Namirembe okutiisatiisa okutandikawo Obusaabalabirizi obwa Buganda. Kyaali kirowoozebwa nti alipoota eyo yakolebwa mu mwoyo gwa byabufuzi so si ddiini. Amin bwe yamala okwogerako ne baminisita be kwe kuweereza House of Bishops ebirowoozo bino:\nokutondawo Obulabirizi bwa Kampala\nNamirembe Cathedral tekyabalibwa nga Kkanisa ya Buganda wabula Uganda yonna\nEkkanisa mu Uganda ekomye okujuliranga e Canterbury\nettaka okuli Lutikko Namirembe lya Bakristaayo ba Uganda bonna\ngavumenti eteekewo Akakiiko akabuuliriza ku ttaka lya Namirembe ne ery’Ekkanisa ya Uganda lyonna\nAbalabirizi nabo baatuula mu nsonga ne basalawo bwe bati:\nokutondawo Obulabirizi bwa Kampala nga bufugibwa Ssaabalabirizi\nEkkanisa ya Lutikko Namirembe esigala ya Buganda era efugibwa Omulabirizi we Namirembe, wabula eteekebwemu Namulondo bbiri, eya Ssaabalabirizi ne ey’Omulabirizi wa Namirembe Diocese\nokuteekawo Akakiiko akabuuliriza ku ttaka ly’Ekkanisa n’ebintu byayo\nSsaabalabirizi yagaana okutwala obuyinza bw’Ekkanisa yonna wabula ayisibwe nga owooluganda mu Balabirizi banne so si kubafuga\nAbaganda bwe baawulira ebyateesebwa ku ttaka ly’Ekkanisa ne bazikubamu ne zaaka! Baagamba nti nno mu Ndagaano ya 1900 Buganda Agreement, abaminsani baafuna Mailo 104. Kati engeri Ekkanisa gye yafuuka eya Uganda, Rwanda, Burundi ne Boga Zaire ab’eyo ettaka eryo baali balirinako mugabo ki?? Ye abaffe, waliwo n’Abaganda ab’ebitundu ebitali bimu mu Buganda abaawaayo ettaka lyabwe eri Ekkanisa nga n’abamu ku bo ettaka lino lyali lyabwe lya bwanannyini ate abalala nga baagula ggule olw’omwoyo gw’Ekkanisa amasinzizo gasobole okuzimbibwa. Kati ettaka eryo nalyo ab’ebitundu ebirala ebitali mu Buganda batandike okuliwaako amateeka?? Omulabirizi Dunstan Nsubuga yasaba Abaganda bagumiikirize Akakiiko ka Salidana (Justice Sheldan) kamale okutunula mu nsonga ezo.\nAbaganda abaali basomera mu Australia baategeka okusabira omwoyo gwa Sir Edward nga bajjukira emyaka ebiri bukya aggya mukono mu Ngabo\nEmisango 17 govt ya UPC gye yali etadde ku Ben Kiwanuka, Paul Ssemwogerere n’aba DP abalala mu 1969 gyaggalwawo\nObote yayima e Tanzania n’asaba Abaganda bamwegatteko mu kulwanyisa gavumenti ya Amin. Ebyo byafulumira mu lupapula lw’amawulire Taifa Empya olwa 28/12/71\nAlipoota ku by’okubba sente ezatundibwa mu masanga ne zaabu bya Congo yafuluma nga eteereddwako omukono gwa Lt. Col. Obitre Gama. Yakubibwa mu kitabo kya obungi bw’empapula 874 era nga kigula 54/- eri buli agyetaaga.\nBikunganyiziddwa Robert Nviiri


Bukedde Online - Looya eyabba Nnabakyala wa Toro ssente obuwumbi 3 kkooti ezimusesemezza\nMuseveni akuzizza bannamagye 5 okuli ne Muhoozi...\nEBIKULU MU BUKEDDE W’OLWOKUNA:\nKKOOTI eragidde looya Bob Kasango okusesema ssente obuwumbi 3 n’obukadde 400 mu mwezi gumu nga zino yazibba ku nnabakyala we Toro, Best Kemigisha.\nKasango era eragiddwa okuliyirira Kemigisha ssente endala obukadde 12 oba okusibibwa mu kkomera e Luzira emyaka 4.\nKasango okufuna ssente zino kyaddirira Kemigisha okuguza gavumenti yiika z’ettaka 11 nga ssente zaalina kukwasibwa Kasango eyali looya we n’oluvannyuma aziwe Kemigisha kyokka Kasango ssente zonna n'azezza.\nKasango yasooka n'awangula omusango gw’okubba n’okukingirira ebiwandiiko mu kkooti ya Buganda Road wabula Ssabawaabi wa gavumenti n'ajulira mu kkooti enkulu obujulizi gye bwazzeemu okwekenneenyezebwa ng'omusango gwamusinga era n'alagirwa okuzzaayo ssente.\nOmulamuzi Jamson Kalemaani awadde ebiragiro nti singa Kasango tasasula ssente mu bbanga ly’omwezi ogumu ly'amuwedde, bagende mu kkooti emanyiddwa nga 'execution' ebintu bye biboyebwe era bitundibwe okusobola okuggyamu ssente.\nKemigisha agambye nti si mumativu n'ensala ya kkooti kubanga abadde asuubira okuwa Kasango ekibonerezo ekyamaanyi kubanga amuyisizza mu bulumi bungi nnyo omuli n’okumwonoonera erinnya.\nYe omwogezi w’ekitongole ekiramuzi, Jane Kajuga agambye nti bagenda kwetegereza ensala ya kkooti olwo we bajja okusalawo oba bajulira mu kkooti eddako.\nBest Kemigisha akatemye ab’olulyo olulangira abaamuloopa mu kakiiko k’ettaka\nPoliisi eggalidde abasirikale baayo 10 ku misango egy'enjawulo\nPaasita akwatiddwa lwa kubba obukadde 20 ku mugoberezi we